Magdanay na Siblag sa Kinaban | Pagkamoot nin Dios\nKun Paano Magdadanay na Siblag sa Kinaban\n“Kamo bakong kabtang kan kinaban.”—JUAN 15:19.\n1. Ano an idinoon ni Jesus durante kan ultimong banggi nia digdi sa daga bilang tawo?\nDURANTE kan ultimong banggi ni Jesus digdi sa daga bilang tawo, ipinahayag nia an odok na pagmakolog sa magigin kapakanan kan saiyang mga parasunod. Namibi pa ngani sia manongod sa bagay na iyan, na nagsasabi sa saiyang Ama: “Ako nakikimaherak sa saimo, bako na haleon sinda sa kinaban, kundi na bantayan sinda huli sa saro na marigsok. Sinda bakong kabtang kan kinaban, kun paanong ako bakong kabtang kan kinaban.” (Juan 17:15, 16) Sa odok sa pusong kahagadan na ini, ipinaheling ni Jesus an saiyang hararom na pagkamoot sa saiyang mga parasunod sagkod an kahalagahan kan saiyang mga tataramon na naenot na niang sinabi kan bangging iyan sa nagkapira sa sainda: “Kamo bakong kabtang kan kinaban.” (Juan 15:19) Malinaw nanggad, mahalagang marhay ki Jesus na an saiyang mga parasunod magdanay na siblag sa kinaban!\n2. Ano an “kinaban” na nasambitan ni Jesus?\n2 An “kinaban” na nasambitan ni Jesus nanonongod sa bilog na katawohan na siblag sa Dios, pinapamahalaan ni Satanas, saka oripon kan maimot asin mapalangkaw na kaisipan hale sa saiya. (Juan 14:30; Efeso 2:2; 1 Juan 5:19) Tunay nanggad, an “pakikikatood sa kinaban [na iyan] pakikiiwal sa Dios.” (Santiago 4:4) Pero, mantang an gabos na gustong magdanay sa pagkamoot nin Dios nasa kinaban, paano sinda magigin siblag dian? Pag-oolayan niato an limang paagi: magdanay na maimbod sa Kahadean nin Dios na nasa pamamahala ni Cristo asin magin neutral sa politika kan kinaban, labanan an espiritu kan kinaban, magin mabini sa satong paggubing asin pagpakarhay sa sadiri, papagdanayon na simple an satong mata, asin isulog an satong espirituwal na pangalasag.\nMAGDANAY NA MAIMBOD ASIN NEUTRAL\n3. (a) Taano ta si Jesus dai nagpartisipar sa politika kan panahon nia? (b) Taano ta masasabi na an linahidan na mga parasunod ni Jesus naglilingkod bilang mga embahador? (Iiba an nota sa ibaba.)\n3 Imbes na magpartisipar sa politika kaidtong panahon nia, nagkonsentrar si Jesus sa paghuhulit manongod sa Kahadean nin Dios, an langitnon na gobyerno sa ngapit na sia an magigin Hade. (Daniel 7:13, 14; Lucas 4:43; 17:20, 21) Huli kaini, kan nasa atubangan kan Romanong Gobernador na si Poncio Pilato, si Jesus makakasabi: “An sakong kahadean bakong kabtang kan kinaban na ini.” (Juan 18:36) Inaarog kan saiyang maimbod na mga parasunod an saiyang halimbawa paagi sa pagpaheling kan saindang kaimbodan ki Cristo asin sa saiyang Kahadean saka paagi sa pagpaisi sa kinaban mapadapit sa Kahadean na iyan. (Mateo 24:14) “Kami kun siring mga embahador na kasalida ni Cristo,” an isinurat ni apostol Pablo. “Bilang mga kasalida ni Cristo kami nakikimaherak: ‘Makiulian kamo sa Dios.’” *—2 Corinto 5:20.\n4. Paano nagpapaheling nin kaimbodan sa Kahadean nin Dios an gabos na tunay na Kristiano? (Helingon an kahon na “ An Enot na mga Neutral na Kristiano.”)\n4 Huling an mga embahador representante nin ibang nasyon, dai sinda nakikiaram sa panlaog na mga aktibidad kan mga nasyon na inasignaran sa sainda; nagdadanay sindang neutral. Minsan siring, talagang sinusuportaran kan mga embahador an gobyerno kan nasyon na irinerepresentar ninda. Totoo man iyan sa linahidan na mga parasunod ni Cristo, na an “pagkasiudadano nasa kalangitan.” (Filipos 3:20) Sa katunayan, huli sa maigot nindang paghuhulit kan Kahadean, minilyon na “ibang mga karnero” ni Cristo an natabangan ninda na ‘makiulian sa Dios.’ (Juan 10:16; Mateo 25:31-40) An “ibang mga karnero” na ini naglilingkod na mga mensahero ni Cristo bilang pagsuportar sa linahidan na mga tugang ni Jesus. Bilang nagkakasararong aripompon na nagsusuportar sa Mesiyanikong Kahadean, an duwang grupong iyan nagdadanay na estriktong neutral sa politikal na mga aktibidad sa kinaban.—Isaias 2:2-4.\n5. Paano an Kristianong kongregasyon napapalaen sa suanoy na Israel, asin paano naheheling an kalaenan na ini?\n5 Bako sanang kaimbodan ki Cristo an dahelan kan pagigin neutral kan tunay na mga Kristiano. Bakong arog kan suanoy na mga Israelita, na yaon sa nasyon na itinao sa sainda nin Dios, kita kabtang nin internasyonal na kasararoan nin magturugang. (Mateo 28:19; 1 Pedro 2:9) Sa siring, kun kita masuportar sa lokal na mga partido politikal, biyong makokompromiso an satong katalingkasan sa pagtaram kun dapit sa mensahe kan Kahadean sagkod an satong Kristianong pagkasararo. (1 Corinto 1:10) Apuera kaini, kun may guerra, makikipaglaban kita sa mga kapagtubod niato, mantang pinagbobotan kita na mamotan sinda. (Juan 13:34, 35; 1 Juan 3:10-12) Kun siring, may marahay na dahelan na sinabihan ni Jesus an saiyang mga disipulo na dai makipaglaban. Asin sinabihan pa ngani nia sinda na mamotan an saindang mga kaiwal.—Mateo 5:44; 26:52; helingon an kahon na “ Ako daw Nagdadanay na Neutral?”\n6. An pagdusay nindo sa Dios igwa nin anong epekto sa relasyon nindo ki “Cesar”?\n6 Bilang tunay na mga Kristiano, idinusay na niato an satong buhay sa Dios, bakong sa siisay man na tawo, organisasyon nin tawo, o nasyon. Nagsasabi an 1 Corinto 6:19, 20: “Kamo bakong sadiri nindo man sana, huli ta kamo binakal nin sarong halaga.” Sa siring, baga man itinatao ki “Cesar” an para sa saiya paagi sa onra, buhis, asin limitadong pagpasakop, an mga parasunod ni Jesus itinatao “sa Dios an mga bagay na sa Dios.” (Marcos 12:17; Roma 13:1-7) Kaiba digdi an saindang pagsamba, an saindang bilog na kalag na pagkamoot, asin an saindang maimbod na pagkuyog. Kun kaipuhan, andam nindang itao an saindang buhay para sa Dios.—Lucas 4:8; 10:27; Gibo 5:29; Roma 14:8.\nAN ENOT NA MGA NEUTRAL NA KRISTIANO\nAn sekular na kasaysayan igwa nin dakol na ebidensia na an enot na mga Kristiano nagdanay na neutral sa politika asin dai nakiguerra. Nagsabi an librong The Beginnings of Christianity: “Nag-ingat na marhay an mga kag-establisar kan Kristianismo na dai magkaigwa nin ano man na kaisipan na direktang makilabot sa establisadong politikal na areglo.” Siring man, an librong On the Road to Civilization nagkomento: “An enot na Kristianismo parateng namimisinterpretar asin dai pinapaboran kan mga namamahala sa paganong kinaban. . . . Nagsasayuma an mga Kristiano na makikabtang sa nagkapirang trabaho nin mga siudadanong Romano. . . . Habo nindang magkapot nin politikal na katongdan.”\nMapadapit sa enot na mga Kristiano asin serbisyo militar, an Aleman na teologong si Peter Meinhold nagsabi: “An pagigin Kristiano asin pagigin soldados bako nanggad na magkaoyon.” Sa saiyang komposisyon na “Sarong Imbestigasyon Kun Baga an Guerra Kaoyon kan mga Prinsipyo nin Kristianismo,” an parasurat dapit sa relihion na si Jonathan Dymond nagsurat na pakalihis nin pirang panahon pagkagadan ni Jesus, an Saiyang mga parasunod “nagsayumang makikabtang sa [guerra]; ano man an magin resulta, baga man sinda pag-olog-ologon, o ibilanggo, o gadanon.” Sinabi pa ni Dymond: “Dai manenegaran an mga katunayan na ini.” Solamente kan “naraot an Kristianismo,” an sabi nin saro pang parasurat, na an mga Kristiano nagin mga soldados.\nLABANAN “AN ESPIRITU KAN KINABAN”\n7, 8. Ano “an espiritu kan kinaban,” asin paano “naghihiro” sa sarong tawo an espiritung iyan?\n7 An saro pang paagi na an mga Kristiano nagdadanay na siblag sa kinaban iyo na linalabanan ninda an maraot na espiritu kaiyan. “Inako niato, bakong an espiritu kan kinaban, kundi an espiritu na gikan sa Dios,” an isinurat ni Pablo. (1 Corinto 2:12) Sa mga taga Efeso, sia nagsabi: “Kamo kaidto naglakaw segun sa . . . kinaban na ini, segun sa namamahala sa autoridad kan aire, an espiritu na naghihiro ngonyan sa mga aki nin kasumbikalan.”—Efeso 2:2, 3.\n8 An “aire,” o espiritu, kan kinaban iyo an dai naheheling na puersa na nagtutulod sa mga tawo na magmasumbikal sa Dios asin pinupukaw kaiyan “an mawot kan laman asin an mawot kan mga mata.” (1 Juan 2:16; 1 Timoteo 6:9, 10) An espiritung ini igwa nin “autoridad” huli sa pagigin kaakit-akit kaiyan sa makasalan na laman, sa pagigin mapandaya kaiyan, sa pagigin daing ontok kaiyan, asin sa pagigin lakop kaiyan kapareho nin aire. Apuera dian, “naghihiro” iyan sa sarong tawo paagi sa luway-luway na pagpatalubo sa saiya nin bakong diosnon na mga karakteristiko, siring kan kaimotan, kaabhawan, mahanab na ambisyon, asin espiritu nin pagigin independiente sa moral asin pagrebelde. * Sa simpleng pagtaram, an espiritu kan kinaban luway-luway na pinapatalubo sa puso nin tawo an mga karakteristiko kan Diablo.—Juan 8:44; Gibo 13:10; 1 Juan 3:8, 10.\n9. Sa anong mga paagi puedeng makalaog sa satong isip asin puso an espiritu kan kinaban?\n9 Puede daw na makagamot sa saindong isip asin puso an espiritu kan kinaban? Iyo, solamente kun totogotan nindo iyan paagi sa dai nindo pag-iingat. (Talinhaga 4:23) An impluwensia kaiyan parateng nagpopoon na daing gayo risa, puedeng paagi sa kairiba na tibaad garo baga marahay na mga tawo alagad, an totoo, mayo nin pagkamoot ki Jehova. (Talinhaga 13:20; 1 Corinto 15:33) Puede man kamong magkaigwa kan maraot na espiritung iyan paagi sa kuestionableng mga babasahon, pornograpiko o apostatang mga site sa Internet, maraot na aling-alingan, asin labi-labi an kompetensiang mga isport—sa katunayan, paagi sa siisay man o ano man na nagpapalakop kan kaisipan ni Satanas o kan saiyang sistema.\n10. Paano niato malalabanan an espiritu kan kinaban?\n10 Paano niato malalabanan an tusong espiritu kan kinaban asin magdanay sa pagkamoot nin Dios? Paagi sana sa lubos na pag-aprobetsar sa espirituwal na mga probisyon ni Jehova asin paagi sa danay na pamimibi na logod tawan kita nin banal na espiritu. Si Jehova orog nanggad na nakakalabi sa Diablo o sa maraot na kinaban na nasa kontrol ni Satanas. (1 Juan 4:4) Kun siring, mahalaga nanggad na kita magdanay na dayupot ki Jehova paagi sa pamibi!\nAKO DAW NAGDADANAY NA NEUTRAL?\nPrinsipyo: “An sakong kahadean bakong kabtang kan kinaban na ini.”—Juan 18:36.\nPaano ko ipapaliwanag kun taano ta an pagsaludo sa bandera sarong klase nin pagsamba sa idolo? *—Exodo 20:4, 5; 1 Juan 5:21.\nKun ipinapaliwanag ko kun taano ta dai ako nagpapartisipar sa nagkapirang nasyonal na seremonya, paano ko ipapaheling an sakong hararom na paggalang sa mga bako kong kapareho an mga tinutubod?—1 Pedro 3:15.\nAno an mga dahelan ko kun taano ta dai ako nagsusuportar sa ano man na mga partido politikal o naggigibo nin ano man na klaseng serbisyo militar?—Juan 13:34; 1 Juan 3:10-12.\nMAGIN MABINI SA SATONG PAGGUBING ASIN PAGPAKARHAY SA SADIRI\n11. Paano nakaimpluwensia sa mga pamantayan sa paggubing an espiritu kan kinaban?\n11 An sarong nagpaparisa kan espiritu na nagtutulod sa saro iyo an saiyang paggubing, pagpakarhay sa sadiri, asin kalinigan. Sa dakol na nasyon, hababaon na an mga pamantayan sa paggubing kaya an sarong komentarista sa telebisyon nagsabi na sa dai na mahahaloy mayo nang ikakasulot an mga patotot. Dawa an mga aking babae na bako pang tinedyer naimpluwensiahan na kan usong ini—“luwas na an dakol na kublit, mayo nang kabinian,” an sabi sa sarong bareta sa peryodiko. An saro pang uso iyo an daing kahusayan na paggubing na nagpaparisa nin espiritu nin pagrebelde saka kawaran nin dignidad asin paggalang sa sadiri.\n12, 13. Anong mga prinsipyo an maninigong maggiya sa satong paggubing asin pagpakarhay sa sadiri?\n12 Bilang mga lingkod ni Jehova, tama sana na gusto niato na marahay an satong itsura, na nangangahulogan na magubing kita nin maayos, malinig, kawiliwili, asin angay sa okasyon. Sa gabos na panahon, kaipuhan na maheling sa satong itsura an “kabinian asin toltol na isip” huli ta, kaiba an “marahay na mga gibo,” iyan angay sa siisay man—lalaki o babae—“na nagsasabing sinda may reberensia sa Dios.” Siempre, an pangenot na iniisip niato bakong magkua nin atension para sa satong sadiri, kundi na kita ‘magdanay sa pagkamoot nin Dios.’ (1 Timoteo 2:9, 10; Judas 21) Iyo, gusto niato na an magin pinakamagayon niatong samno iyo “an natatagong persona kan puso . . . , na may dakulang halaga sa pagheling nin Dios.”—1 Pedro 3:3, 4.\n13 Girumdomon man na an estilo kan satong paggubing asin pagpakarhay sa sadiri makakaimpluwensia sa kun paano mamansayon kan iba an tunay na pagsamba. An termino sa Griego na trinadusir na “kabinian,” kun ginagamit manongod sa moral, nagpapahayag kan ideya nin may pagsambang paggalang, may pagkangirhat na paggalang, asin paggalang sa mga saboot o opinyon nin iba. Kun siring, an kamawotan niato maninigo na magpahunod sa konsensia nin iba kisa sa iniisip niatong deretso niato. Orog sa gabos, gusto niatong magtao nin onra ki Jehova saka sa saiyang banwaan asin irekomendar an satong sadiri bilang mga ministro nin Dios, na ginigibo “an gabos na bagay sa ikakamuraway nin Dios.”—1 Corinto 4:9; 10:31; 2 Corinto 6:3, 4; 7:1.\nNagtatao daw nin onra ki Jehova an sakong itsura?\n14. Mapadapit sa satong itsura asin kalinigan, ano an mga maninigong ihapot niato sa satong sadiri?\n14 An satong paggubing, pagpakarhay sa sadiri, asin kalinigan orog pa nganing importante kun kita nakikikabtang sa ministeryo sa langtad o nag-aatender sa Kristianong pagtiripon. Hapota an saimong sadiri: ‘Nakakakua daw ako nin dai maninigong atension huli sa sakong itsura asin personal na kalinigan? Napapasupog daw an iba huli kaiyan? Ibinibilang ko daw na mas importante an sakong mga deretso sa mga bagay na ini kisa sa makualipikar ako sa mga pribilehio nin paglilingkod sa kongregasyon?’—Salmo 68:6; Filipos 4:5; 1 Pedro 5:6.\n15. Taano ta an Tataramon nin Dios dai nagtatao nin lista nin mga reglamento sa paggubing, pagpakarhay sa sadiri, asin kalinigan?\n15 An Biblia dai man nagtatao sa mga Kristiano nin lista nin mga reglamento sa paggubing, pagpakarhay sa sadiri, asin kalinigan. Dai man gusto ni Jehova na halean kita nin katalingkasan sa pagpili o na dai ipagamit sa sato an satong abilidad sa pag-iisip. Imbes, gusto nia na kita magin maygurang na nangangatanosan manongod sa mga prinsipyo sa Biblia asin na ‘huli sa paggamit napapatuod an satong kakayahan sa pagrisa na mamidbid an tama sagkod an sala.’ (Hebreo 5:14) Orog sa gabos, gusto nia na ginigiyahan kita nin pagkamoot—pagkamoot sa Dios asin sa kapwa. (Marcos 12:30, 31) Oyon sa itinotogot kan mga limitasyon na iyan, puedeng magkalaenlaen nanggad an satong paggubing asin pagpakarhay sa sadiri. An ebidensia kaini maheheling sa magayagayang kaburunyogan kan banwaan ni Jehova na laen-laen an kolor nin mga gubing saen man sa kinaban sinda nagtitiripon.\nPAPAGDANAYON NA “SIMPLE” AN SATONG MATA\n16. Paano sarongat sa katokdoan ni Jesus an espiritu kan kinaban, asin ano an mga maninigong ihapot niato sa satong sadiri?\n16 An espiritu kan kinaban mapandaya asin itinutulod an minilyon na tawo na umasa sa kuarta asin materyal na mga bagay tanganing magin maogma. Minsan siring, si Jesus nagsabi: “Dawa kun an sarong tawo abunda, an saiyang buhay dai minagikan sa mga bagay na sadiri nia.” (Lucas 12:15) Minsan ngani si Jesus bakong oyon sa ascetismo, o sobrang pagdehar sa sadiri, itinokdo nia na an buhay asin tunay na kaogmahan nakakamtan kan mga “nakakamate kan saindang espirituwal na pangangaipo” asin kan mga nagdadanay na “simple” an mata, mata na sinsero asin malinaw na nakaturuhok sa espirituwal na mga bagay. (Mateo 5:3; 6:22, 23) Hapota an saimong sadiri: ‘Talaga daw na nagtutubod ako sa itinotokdo ni Jesus, o naiimpluwensiahan ako kan “ama kan kaputikan”? (Juan 8:44) Ano an ihinahayag kan sakong mga tataramon, kan sakong mga pasohan, kan sakong prioridad, asin kan sakong pamumuhay?’—Lucas 6:45; 21:34-36; 2 Juan 6.\n17. Magsambit nin nagkapirang pakinabang na nakakamtan kan mga nagdadanay na simple an mata.\n17 “An kadonongan napapatunayan na matanos paagi sa mga gibo kaiyan,” an sabi ni Jesus. (Mateo 11:19) Estudyare an nagkapira sana sa mga pakinabang na nakakamtan kan mga nagdadanay na simple an mata. Sinda nakakaeksperyensia nin tunay na kaginhawahan sa paglilingkod sa Kahadean. (Mateo 11:29, 30) Nalilikayan ninda an dai maninigong mga kahaditan asin sa siring nalilikayan ninda an grabeng kolog sa isip asin emosyon. (1 Timoteo 6:9, 10) Huling kontento na sa pagkaigwa nin mga pangangaipo sa buhay, mas dakol an panahon ninda para sa saindang pamilya asin sa Kristianong kairiba. Bilang resulta, puedeng mas masiram an torog ninda. (Eclesiastes 5:12) Naeeksperyensiahan ninda an orog na kagayagayahan sa pagtatao, na ginigibo iyan sa ano man na paaging makakaya ninda. (Gibo 20:35) Asin sinda “abunda sa paglaom” asin igwa nin panlaog na katoninongan asin pagkakontento. (Roma 15:13; Mateo 6:31, 32) An mga bendisyon na ini totoo nanggad na daing kaagid sa halaga!\nGAMITON “AN BILOG NA PANGALASAG”\n18. Paano ilinaladawan kan Biblia an satong kaiwal, an saiyang mga paagi, asin kun anong klase an satong pakikipaglaban?\n18 An mga nagdadanay sa pagkamoot nin Dios nagkakamit man nin espirituwal na proteksion tumang ki Satanas, na gustong haleon sa mga Kristiano, bako sanang an kaogmahan, kundi an buhay na daing katapusan. (1 Pedro 5:8) “Kita nakikipaggumolan,” an sabi ni Pablo, “bakong tumang sa dugo asin laman, kundi tumang sa mga gobyerno, tumang sa mga autoridad, tumang sa mga namamahala sa kinaban sa kadikloman na ini, tumang sa marigsok na mga puersang espiritu sa langitnon na mga lugar.” (Efeso 6:12) An terminong “nakikipaggumolan” nagsusuherir na an satong pakikipaglaban bakong harayo sa kalaban—na garo baga kita nasa tagong lugar na ligtas sa peligro—kundi hampangan. Apuera kaini, an terminong “mga gobyerno,” “mga autoridad,” asin “mga namamahala sa kinaban” nagpaparisa na organisadong gayo asin plinano an mga pag-atake hale sa rona nin mga espiritu.\n19. Iladawan an espirituwal na pangalasag kan Kristiano.\n19 Minsan siring, sa ibong kan mga kaluyahan asin limitasyon nin tawo, puede kitang magin mapanggana. Paano? Paagi sa paggamit kan “bilog na pangalasag hale sa Dios.” (Efeso 6:13) Sa paglaladawan sa pangalasag na iyan, an Efeso 6:14-18 nagsasabi: “Kun siring, manindogan kamo nin marigon, na an saindong habayan nahahagkosan nin katotoohan, asin sulot an takop sa daghan na katanosan, asin an saindong bitis nasasapinan kan kasangkapan kan maogmang bareta nin katoninongan. Orog sa gabos, gamiton an dakulang kalasag nin pagtubod, na huli kaiyan masisigbo nindo an gabos na naglalaad na busog kan marigsok. Siring man, akoa nindo an helmet [o, paglaom] nin kaligtasan, asin an espada kan espiritu, na an boot sabihon, an tataramon nin Dios, mantang kaiba an gabos na klase nin pamibi asin pagngayongayo padagos kamong namimibi sa gabos na panahon paagi sa espiritu.”\n20. Paano napapalaen an satong situwasyon sa sarong literal na soldados?\n20 Huling iyan sarong probisyon nin Dios, an espirituwal na pangalasag na iyan seguradong makakaprotehir sa sato, basta sulot niato iyan sa gabos na panahon. Bakong arog kan literal na mga soldados, na tibaad igwa nin haralawig na pahingalo pakatapos nin ralaban, an mga Kristiano igwa nin daing ontok asin timbang-buhay na pakikipaglaban na dai mapondo sagkod na laglagon nin Dios an kinaban ni Satanas asin iapon sa bûngaw an gabos na marigsok na espiritu. (Kapahayagan 12:17; 20:1-3) Kaya dai kamo sumuko kun nakikipaglaban kamo sa mga kaluyahan o salang mga pagmawot, huli ta kaipuhan niato gabos na ‘lanogon’ an satong sadiri tanganing magdanay na maimbod ki Jehova. (1 Corinto 9:27) Tunay nanggad, an maninigo niatong paghaditan iyo an panahon na dai kita nakikipaglaban!\n21. Paano sana kita magigin mapanggana sa satong espirituwal na pakikipaglaban?\n21 Apuera dian, dai kita manggagana sa pakikipaglaban na ini kun sa sadiri sana niatong kosog. Huli kaini, ipinapagirumdom sa sato ni Pablo an pangangaipo na mamibi ki Jehova “sa gabos na panahon paagi sa espiritu.” Kadungan kaiyan, maninigo kitang maghinanyog ki Jehova paagi sa pag-adal kan saiyang Tataramon asin pakikiasosyar sa mga kapwa niato “soldados” sa gabos na oportunidad, huli ta dai kita nagsosolo sa labanan na ini! (Filemon 2; Hebreo 10:24, 25) An mga maimbod sa gabos na bagay na ini bako sanang magigin mapanggana kundi makosog man na ikakadepensa an saindang pagtubod kun igwa nin nagkukuestion kaiyan.\nMAGIN ANDAM NA IDEPENSA AN SAINDONG PAGTUBOD\n22, 23. (a) Taano ta dapat kitang magin andam sa gabos na panahon na idepensa an satong pagtubod, asin ano an mga maninigo niatong ihapot sa satong sadiri? (b) Anong tema an pag-oolayan sa sunod na kapitulo?\n22 “Huling kamo bakong kabtang kan kinaban,” an sabi ni Jesus, “an kinaban naoongis sa saindo.” (Juan 15:19) Kun siring, dapat na pirmeng magin andam an mga Kristiano na idepensa an saindang pagtubod asin gibohon iyan sa magalang asin mahoyong paagi. (1 Pedro 3:15) Hapota an saimong sadiri: ‘Nasasabotan ko daw kun taano ta kun beses an Mga Saksi ni Jehova may paninindogan na kontra sa popular na opinyon? Kun napapaatubang ako sa siring kaiyan na depisil na paninindogan, ako daw biyong kombensido na tama an sinasabi kan Biblia asin kan grupong maimbod na oripon? (Mateo 24:45; Juan 17:17) Asin kun kaipuhan kong gibohon an tama sa pagheling ni Jehova, ako daw bako sanang andam na magin napapalaen kundi ipinag-oorgolyo ko man na ako napapalaen?’—Salmo 34:2; Mateo 10:32, 33.\n23 Pero, sa parate an satong pagmawot na magdanay na siblag sa kinaban nababalo sa mas daing gayo risang mga paagi. Halimbawa, siring kan nasambitan sa kapinonan, hinihingoa kan Diablo na akiton an mga lingkod ni Jehova pasiring sa kinaban paagi sa kinabanon na mga aling-alingan. Paano kita makakapili nin marahay na aling-alingan na matao sa sato nin kaginhawahan asin malinig na konsensia? Pag-oolayan an temang iyan sa sunod na kapitulo.\n^ par. 3 Poon kan Pentecostes 33 C.E., si Cristo naglingkod bilang Hade sa saiyang kongregasyon nin linahidan na mga parasunod digdi sa daga. (Colosas 1:13) Kan 1914, nag-ako si Cristo nin autoridad bilang hade na sakop “an kahadean kan kinaban.” Huli kaini, an linahidan na mga Kristiano ngonyan naglilingkod man bilang mga embahador kan Mesiyanikong Kahadean.—Kapahayagan 11:15.\n^ par. 8 Helingon an Reasoning From the Scriptures, pahina 389-93, na ipinublikar kan Mga Saksi ni Jehova.\n^ par. 65 Helingon an Apendise na “Pagsaludo sa Bandera, Pagboto, Asin Serbisyo Sibilyan.”\nMaimbod na Nagsusuportar Solamente sa Gobyerno nin Diyos\nDawa nagkaigwa nin “salog” nin persekusyon sa mga Saksi ni Jehova huli sa pagigin neutral ninda sa pulitika, may dai inaasahan na naghalon kaiyan.\nSa ano nagkakapareho an paglikay na makikompromiso, pagtao kan pinakamakakaya niyato ki Jehova, asin pagkakan nin matagas na espirituwal na kakanon?\nAramon kun gurano kaimportante na magdangog sa tingog ni Jehova asin makikomunikar sa saiya. Tatabangan kita kan artikulong ini na mahiling kun paano ta malilikayan na dai kita maulang ni Satanas asin kan sato mismong makasalan na mga tendensiya sa pagdangog sa tingog ni Jehova.\n“Ika Sana an Maimbod”


Kultibaron an Espiritu nin Pagigin Mas Hababa | Pag-aadalan\nBASAHON SA Afrikaans Albanian Aleman Amharic Arabic Armenian Bicol Cebuano Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Español Estonian Ewe Finnish Georgian Greenlandic Griego Haitian Creole Hapon Hiligaynon Hungarian Iloko Indonesian Ingles Italiano Kinyarwanda Kirghiz Koreano Kwanyama Latvian Lithuanian Malagasy Malay Ndebele Ndonga Norwegian Oromo Pangasinan Polish Portuguese Pranses Quechua (Ayacucho) Romanian Ruso Sepedi Serbian Sesotho (Lesotho) Setswana Shona Slovak Slovenian Swati Swedish Tagalog Thai Tsonga Turkish Twi Ukrainian Venda Vietnamese Waray-Waray Xhosa Zulu\n“Sia na minagawe na siring sa mas hababa sa tahaw nindo gabos iyo an dakula.” —LUC. 9:48, NW.\nAno an makakatabang sa sato na makultibar an espiritu nin pagigin mas hababa?\nSa anong mga paagi na an saro na siring sa mas hababa “dakula”?\nPaano kita makakapahiling nin kapakumbabaan sa pag-agoman, sa laog kan kongregasyon, asin sa satong relasyon sa iba?\n1, 2. Anong konseho an itinao ni Jesus sa mga apostol nia, asin taano ta ginibo nia iyan?\nTAON 32 C.E. kaidto. Yaon si Jesus sa distrito nin Galilea kan may lumataw na problema. An pira sa mga apostol nia nagpasuruhay kun siisay sa sainda an nangongorog kadakula. An kagsurat nin Ebanghelyo na si Lucas nagsabi na huling aram ni Jesus an pangangatanosan kan puso ninda, nagkua sia nin aking sadit asin ibinugtak iyan sa kataed nia dangan nagsabi sa sainda: “An siisay man na minaako sa aking ini sa ngaran ko minaako man sa sako, asin an siisay man na minaako sa sako minaako man sa saiya na nagsugo sa sako. Huli ta sia na minagawe na siring sa mas hababa sa tahaw nindo gabos iyo an dakula.” (Luc. 9:46-48, NW) Mapasensia pero marigon na tinabangan ni Jesus an mga apostol na mahiling na kaipuhan nindang magin mapakumbaba.\n2 An konseho daw ni Jesus na gumawe na siring sa mas hababa kaoyon kan kaisipan kan mga Judio kan enot na siglo? O kabaliktaran iyan kan saindang espiritu sa pangkagabsan? Mapadapit sa kamugtakan kan sosyedad kan panahon na idto, an Theological Dictionary of the New Testament nagpaliwanag: “Sa gabos na bagay, parateng minalataw an hapot kun siisay an orog na dakula, asin an pagtao nin onra na maninigo sa kada saro importanteng bagay na pirme nindang ikinakahadit.” Sinadol ni Jesus an mga apostol nia na dai mag-arog sa kadaklan.\n3. (a) Ano an boot sabihon kan paggawe na siring sa mas hababa, asin taano ta tibaad masakit para sa sato na gibohon iyan? (b) Anong mga hapot dapit sa pagkultibar kan espiritu nin pagigin mas hababa an pag-oolayan ta?\n3 An Griegong termino na itrinadusir na “mas hababa” nanonongod sa saro na hababa an boot, mapakumbaba, o daing gayong halaga asin impluwensia. Guminamit si Jesus nin aking sadit tanganing linawon sa mga apostol na maninigo sindang magin mapakumbaba asin hababa an boot. Arog kan enot na siglo, aplikado man an konsehong iyan sa tunay na mga Kristiano ngonyan. Tibaad nasasakitan kitang gumawe na siring sa mas hababa—nangorogna sa nagkapirang situwasyon. An tendensia nin tawo na magin orgolyoso puedeng magmotibar sa sato na maghingoang magin prominente. An pakikipagkompetensia na lakop ngonyan asin an espiritu kan kinaban puedeng makaimpluwensia sa sato na magin makasadiri, magin agresibo, o kontrolon an iba. Ano an makakatabang sa sato na makultibar an espiritu nin pagigin mas hababa? Paanong an ‘minagawe na siring sa mas hababa iyo an dakula’? Sa anong mga aspekto nin buhay maninigo kitang magmaigot na magpahiling kan espiritu nin kapakumbabaan?\n‘O AN KAHARAROMAN KAN MGA KAYAMANAN NIN KADONONGAN ASIN NIN PAGKAARAM NIN DIOS!’\n4, 5. Ano an puedeng makapahiro sa sato na kultibaron an kapakumbabaan? Iilustrar.\n4 An sarong paagi na makultibar an kapakumbabaan iyo an paghorophorop sa kadakulaan ni Jehova kun ikokomparar sa sato. An totoo, “mayo nin makakarorop kan saiyang kaisipan.” (Isa. 40:28) Dapit sa nagkapirang aspekto kan kamurawayan ni Jehova, si apostol Pablo nagsurat: ‘O an kahararoman kan mga kayamanan nin kadonongan asin nin pagkaaram nin Dios! Dai nanggad marororop an saiyang mga paghukom, asin dai nanggad masususog an saiyang mga paagi!’ (Roma 11:33) Dawa ngani duminakol nanggad an kaaraman nin tawo dapit sa dakol na bagay poon kan isurat iyan ni Pablo mga 2,000 na taon na an nakaagi, totoo pa man giraray an sinabi niang iyan. Gurano man kadakol kan aram ta, an pakarealisar na dai mauubos an puedeng manodan manongod ki Jehova, sa mga gibo nia, asin sa kaisipan nia maninigong magpahiro sa sato na magpakumbaba.\n5 Huling narealisar ni Leo * na dai ta kayang aramon an gabos manongod sa mga linalang nin Dios, napahiro sia na ibilang an saiyang sadiri na siring sa mas hababa. Kan hoben pa si Leo, interesado siang marhay sa siensia. Huling gusto niang masabotan an gabos na posibleng manodan manongod sa pisikal na uniberso, nag-adal sia nin astrophysics asin nakagibo nin importanteng kongklusyon. Sia nagsabi: “Base sa mga napag-adalan ko, narealisar ko na kun paagi sana sa mga teoriya ngonyan sa siensia, posibleng marhay na dai lubos na masasabotan kan katawohan an uniberso. Kaya nagbalyo ako nin abogasiya.” Pag-abot nin panahon, si Leo nagin piskal asin paghaloyhaloy nagin huwes. Pagkatapos, sindang mag-agom nakipag-adal nin Biblia sa mga Saksi ni Jehova, nag-ako kan katotoohan, asin nagin dusay na lingkod nin Dios. Sa ibong kan halangkaw na inadalan, ano an nakatabang ki Leo na gumawe na siring sa mas hababa? Daing pag-alangan na sinabi nia, “Narealisar ko na gurano man kadakol kan nanonodan ta manongod ki Jehova asin sa uniberso, dakolon pa man giraray na madidiskobre.”\n6, 7. (a) Anong pambihirang halimbawa nin kapakumbabaan an itinatao ni Jehova? (b) Paano an saro nagigin “dakula” huli sa kapakumbabaan nin Dios?\n6 An saro pang makakatabang sa sato na magin mapakumbaba iyo na si Jehova mismo nagpapahiling nin kapakumbabaan. Pag-isipan ini: ‘Kita mga kapwa trabahador nin Dios.’ (1 Cor. 3:9, NW) Isip-isipa iyan! Tinatawan kita nin dignidad ni Jehova, an Dios na daing kapantay sa kadakulaan, paagi sa pagtao sa sato nin oportunidad na otobon an satong ministeryo gamit an saiyang Tataramon, an Biblia. Dawa ngani si Jehova an nagpapatalubo kan mga banhi na itinatanom asin binabaribi niato, tinatawan nia kita nin onorableng pribilehio na magtrabahong kaiba nia. (1 Cor. 3:6, 7) Bako daw na pambihirang halimbawa iyan nin kapakumbabaan nin Dios? Iyo, an kapakumbabaan ni Jehova maninigong makapahiro nanggad sa kada saro sa sato na gumawe na siring sa mas hababa.\n7 An halimbawa nin kapakumbabaan nin Dios may dakulaon na epekto sa salmistang si David. Sia nag-awit ki Jehova: ‘Itinao mo man sakuya an kalasag nin saimong kaligtasan, asin an saimong kabootan [“kapakumbabaan,” NW] iyo an puminadakula sakuya.’ (2 Sam. 22:36) Para ki David, an ano man na kadakulaan na nakamtan nia sa Israel nagin posible sana huli sa kapakumbabaan ni Jehova—sa pagpakumbaba mismo nin Dios paagi sa paghiling sa daga tanganing tawan sia nin atension. (Sal. 113:5-7) Bako daw na totoo man iyan sa sato? Mapadapit sa mga kualidad, kakayahan, asin pribilehio, ano an igwa kita na ‘dai ta inako’ ki Jehova? (1 Cor. 4:7) An tawong minagawe na siring sa mas hababa “dakula” huling sia nagigin mas kapakipakinabang na lingkod ni Jehova. (Luc. 9:48) Horophoropon ta kun paano.\nAN ‘MAS HABABA SA TAHAW NINDO DAKULA’\n8. Ano an puedeng magin epekto kan kapakumbabaan sa saboot niato dapit sa organisasyon ni Jehova?\n8 Mahalagang marhay an kapakumbabaan tanganing kita magin kontento sa laog kan teokratikong organisasyon nin Dios asin mapagsuportar sa mga areglo sa kongregasyon. Isip-isipa si Petra, sarong hoben na babae na nagdakula sa pamilyang Saksi. Huling gusto niang gibohon an mga bagay-bagay sa sadiri niang pamamaagi, binayaan nia an kongregasyon. Pakalihis nin pirang taon, nakiasosyar giraray sia sa kongregasyon. Maogma sia ngonyan na nasa organisasyon sia ni Jehova asin gustong-gusto niang suportaran an mga areglo sa kongregasyon. Ano an nakapabago sa saiya? “Tanganing mapamugtak an boot ko sa laog kan organisasyon nin Dios,” an sabi nia, “an duwang pinakamahalagang kualidad na kaipuhan kong masabotan asin makultibar iyo an kapakumbabaan saka kababaan nin boot.”\n9. Ano an saboot nin tawong mapakumbaba dapit sa espirituwal na kakanon na itinatao sa sato, asin taano ta nagigin mas kapakipakinabang sia huli kaiyan?\n9 An tawong mapakumbaba odok sa pusong nagpapasalamat sa mga probisyon ni Jehova, kaiba na an espirituwal na kakanon. Huli kaini, sia sarong mahigos na paraadal kan Biblia asin parabasa kan magasin na Torrengbantayan saka Awake! Arog kan dakol na iba pang maimbod na lingkod ni Jehova, puedeng ugale na niang basahon an kada bagong publikasyon bago iyan ilaag sa libreriya nia. Kun nagpapahiling kita nin kapakumbabaan asin pag-apresyar paagi sa pagbasa asin pag-adal kan satong mga publikasyon na basado sa Biblia, minaoswag kita sa espirituwal, asin mas lubos kitang magagamit ni Jehova sa paglilingkod sa saiya.—Heb. 5:13, 14.\n10. Paano kita puedeng gumawe na siring sa mas hababa sa laog kan kongregasyon?\n10 An saro na minagawe na siring sa mas hababa “dakula” sa iba pang paagi. An kada kongregasyon igwa nin kualipikadong mga lalaki na ninombrahan sa paggiya kan banal na espiritu ni Jehova tanganing maglingkod bilang mga elder. Naggigibo sinda nin mga areglo para sa espirituwal na mga bagay na arog kan mga pagtiripon sa kongregasyon, paglilingkod sa langtad, asin pagpapastor. Kun minagawe kita na siring sa mas hababa paagi sa gikan sa boot na pagsuportar sa mga areglong ini, nakakakontribwir kita sa kagayagayahan, katoninongan, asin pagkasararo kan kongregasyon. (Basahon an Hebreo 13:7, 17.) Kun ika sarong elder o ministeryal na lingkod, mapakumbaba ka daw na nagpapasalamat ki Jehova huling pinagkatiwalaan ka nia kan siring na pribilehio nin paglilingkod?\n11, 12. Anong paggawe an makakatabang sa sato na magin mas kapakipakinabang sa organisasyon ni Jehova, asin taano?\n11 An saro na minagawe na siring sa mas hababa “dakula,” o mas kapakipakinabang sa organisasyon ni Jehova, huli ta sa pagigin mapakumbaba sia nagigin marahay asin kapakipakinabang na lingkod nin Dios. Kinaipuhan ni Jesus na sadolon an mga disipulo nia na gumawe na siring sa mas hababa huling an nagkapira sa sainda naimpluwensiahan kan nangingibabaw na espiritu kan panahon na idto. ‘Nangyari sa sainda an pagpasuruhay kun siisay sa sainda an nangongorog kadakula,’ an sabi sa Lucas 9:46. Posible man daw na mag-isip kita na minsan paano kita mas marahay kisa sa mga kapagtubod niato o nangongorog sa iba? Dakol sa kinaban ngonyan an orgolyoso asin makasadiri. Dai ta sinda pag-arogon; imbes, magin mapakumbaba kita. Kun ginigibo ta iyan asin ineenot an kabotan ni Jehova, kita nagigin nakakaginhawang kaibaiba kan satong mga tugang.\n12 Nakakamotibar nanggad an konseho ni Jesus na gumawe na siring sa mas hababa. Bako daw na maninigo kitang magmaigot na ipahiling an espiritu nin pagigin mas hababa sa gabos na aspekto kan satong buhay? Tawan ta nin partikular na atension an tolong aspekto.\nPAGMAIGOTAN NA MAGIN SIRING SA MAS HABABA\n13, 14. Paano dapat gumawe na siring sa mas hababa an agom na lalaki o babae, asin ano an epekto kaini sa pag-agoman?\n13 Sa pag-agoman. Dakol ngonyan an interesado sana sa saindang personal na mga deretso kaya ipinipirit ninda iyan dawa nababalga na an deretso nin iba. Pero, an saro na siring sa mas hababa igwa kan kaisipan na ipinapakultibar ni Pablo sa sato. Sa surat nia sa mga taga-Roma, sia nagsabi: ‘Sumunod kita sa mga bagay na nakakapatoninong asin sa mga bagay na ikakapakusog kan saro sa saro.’ (Roma 14:19) An minagawe na siring sa mas hababa nakikipagkatoninongan sa gabos, nangorogna sa namomotan niang agom.\n14 Pag-olayan ta an dapit sa pag-aling-aling. Puedeng magkalaen an gusto kan mag-agom sa bagay na ini. Tibaad mas gusto kan agom na lalaki na yaon sana sia sa harong pag bakanteng oras asin magbasa nin libro. Para man sa agom na babae, tibaad mas gusto niang magkakan sa luwas o bisitahon an mga katood. Bako daw na mas madali para sa agom na babae na igalang an agom nia kun nahihiling nia ini na nagpapakumbaba asin odok sa boot na kinokonsiderar an mga gusto asin habo nia imbes na pigpaparaisip sana an sadiri kaining kagustohan? Asin mamomotan nanggad saka papahalagahan kan agom na lalaki an saiyang agom kun nahihiling nia na dai kaini pirmeng ipinipirit an sadiring kagustohan kundi kinokonsiderar man an mga gusto nia! Napapakusog an bugkos nin pag-agoman kun an kada saro minagawe na siring sa mas hababa.—Basahon an Filipos 2:1-4.\n15, 16. Ano an irinekomendar ni David sa Salmo 131, asin ano an maninigong epekto kaini sa sato sa laog kan kongregasyon?\n15 Sa laog kan kongregasyon. Sa kinaban, dakol an naghihingoang makua tolos an gusto ninda. Halipot an pasensia ninda asin dai makapaghalat. An pagkultibar kan espiritu nin pagigin mas hababa nakakatabang sa sato na maghalat ki Jehova. (Basahon an Salmo 131:1-3.) An mga pakinabang kan pagigin mapakumbaba asin paghalat ki Jehova iyo an katiwasayan asin mga bendisyon, karangahan saka satispaksion. Bako nanggad makangangalas na dinagka ni David an mga kapwa Israelita na mapasensiang maghalat sa saindang Dios!\n16 Mamamatean mo man an siring na karangahan kun mapakumbaba kang mahalat ki Jehova. (Sal. 42:11) Tibaad ‘nagmamawot ka nin marahay na gibo’ asin, huli kaiyan, “naghihingoang maabot an katongdan nin paraataman.” (1 Tim. 3: 1-7, NW) Siempre, maninigo mong gibohon an gabos mong makakaya tanganing mapatalubo sa saimo kan banal na espiritu an mga kualidad na kaipuhan nin sarong paraataman. Pero, paano kun kaipuhan mong maghalat nin mas haloy kisa sa iba? An saro na siring sa mas hababa, na mapasensiang naghahalat sa sarong pribilehio nin paglilingkod, padagos na magayagayang maglilingkod ki Jehova asin maoogma sa ano man na asignasyon na itao sa saiya.\n17, 18. (a) Ano an mga pakinabang kun kita mahagad nin tawad asin andam na magpatawad? (b) Anong konseho an itinatao kan Talinhaga 6:1-3?\n17 Sa satong relasyon sa iba. Nadedepisilan an kadaklan na maghagad nin tawad. Minsan siring, kinukultibar kan mga lingkod nin Dios an espiritu nin pagigin mas hababa paagi sa pag-ako kan mga sala ninda asin paghagad nin tawad. Andam man nindang patawadon an mga pagkakasala nin iba. An pag-orgolyo minaresulta sa pagkabaranga asin pasuruhay, alagad an pagpapatawad nakakakontribwir sa katoninongan kan kongregasyon.\n18 Tibaad kaipuhan tang “magpakumbaba” paagi sa sinserong paghagad nin tawad kun dai niato naotob an sarong napagkasundoan huli sa mga pangyayari na dai ta kontrolado. Tibaad may dahilan na basolon an ibong na lado, pero an tinatawan nin atension nin mapakumbabang Kristiano iyo an sadiri niang mga pagkukulang asin andam siang akoon iyan.—Basahon an Talinhaga 6:1-3. *\n19. Sa anong mga dahilan maninigong magpasalamat an kada saro sa sato huli sa konseho kan Biblia na gumawe na siring sa mas hababa?\n19 Nagpapasalamat nanggad kita huli sa pagdagka kan Kasuratan na kultibaron an espiritu nin pagigin mas hababa! Tibaad nadedepisilan kita kun beses na magpahiling kan siring na espiritu. Pero kun tama an pagmansay ta dapit sa kamugtakan niato kun ikokomparar sa satong Kaglalang asin gigirumdomon na sia mismo nagpapahiling nin kapakumbabaan, mamomotibar kita na kultibaron an marahayon na kualidad na iyan. Sa paggibo kaiyan, kita magigin mas kapakipakinabang nanggad na mga lingkod ni Jehova. Kun siring, lugod na an kada saro sa sato gumawe na siring sa mas hababa.\n^ par. 5 Sinalidahan an mga ngaran.\n^ par. 18 Talinhaga 6:1-3 (NW): “Aki ko, kun ika naggarantiya para sa saimong kapwa, kun ika nakiabrasa minsan sa estranghero, kun ika nasiod kan mga tataramon kan saimong ngoso, kun ika nadakop kan mga tataramon kan saimong ngoso, kun siring ini an gibohon mo, aki ko, asin iligtas mo an saimong sadiri, huli ta namugtak ka sa palad kan saimong kapwa: Lakaw asin magpakumbaba ka patin paoranan mo nin daing ontok na pakiolay an saimong kapwa.”


Home / Albay / Bicol News / Bikol news / News / Police Report / 2 colegiala ginadan sa Polangui, Albay\n2 colegiala ginadan sa Polangui, Albay\nBicol Standard Monday, October 13, 2014 Albay, Bicol News, Bikol news, News, Police Report\nPOLANGUI, ALBAY –Mayong pag-alangan na inako kan suspechadong si Raymund Gebilaguin y Lumbre an saiyang kasalan sa pagkagadan kan duwang colegiala na saiyang napamuransangan, kan dae ituro saiya kun haen sa panahon na ito an saiyang dating ka-ilusyon.\nSi Gebilaguin, sarong 24 anyos na soltero na taga Balatan, Camarines Sur.\nSusug sa pulis kan banwaan na ini, kan mangyari an krimen, an suspechado, grabeng maray an natumar na alak, mantang mabisita sa boarding house kan saiyang dating piday.\nAn inabutan kan suspechado sa pig-eestaran na harong kan saiyang dating ka-ilusyon iyo an duwang amiga kaini na pigbistong iyo sinda Jenefy Palermo, 19 anyos, taga Polangui asin si Lovely de Vela, 22 anyos, na taga Camarines Norte.\nPigmamasdan suboot kan mag-amiga na nag-hahasay-hasay sa kaburatan si Gebilaguin kan mag-abot pa sana sa atubangan kan saindang boarding house.\nDae nagsayang nin oras si Gebilaguin, pigparakulit sinda Palermo asin De Vela, kun haen an saiyang dating ilusyon.\nSa pagtubod na itinatago ini sa saiya, napikon si Gebilaguin asin sinaksak si Jenefy Palermo nin pirang beses sa saiyang lawas.\nPirang segundos sana an nakalihis, sinaksak na man si Lovely de Vela, nin mataromon na kutsilyo, na iyo an naging rason sa kagadanan kan duwa.\nAn mga victima, dinara pa man kuta sa doctor, alagad sinda natitian na nin dugo, asin sinabi kan doctor na “Dead on Arrival.”\nMientrastanto, si Gebilaguin nagpahayag na gusto man sana kuta niyang makahoron an saiyang dating piday, ta compleanyo niya kan aldaw na ito.\nInako man kan suspechado an saiyang pagkakasala, kasabay an dae matugkad na pagbasol kan nangyaring krimen.\nAn familia kan duwang colegiala na victima naghahagad nin justicia.—BICOLSTANDARD.PH\n2 colegiala ginadan sa Polangui, Albay Reviewed by Bicol Standard on Monday, October 13, 2014 Rating: 5


Apat na alcalde sa CSur na sinuspende gana sa pirilian\nApat na mga alcalde na bakong kaalyado kan Capitolyo Provincial kan Camarines Sur na sinuspende sa inaatubang ninda nin caso administrativo anas ganador sa nagtapos na midterm elections.\nSinda Alcalde Tomas Bongalonta kan Pili, Bernard Brioso kan Libmanan, Jimmy Deleña kan Presentacion asin Nelson Bueza kan Garchitorena nakalamang nin mas dakulang boto kan nakaaging 2016 local election kumpara kan pirilian kan Mayo 13.\nNagtutubod sinda na an liwat nindang kapangganahan malinaw na dai suportado kan saindang namamanuan na saro sanang political harassment sa sainda kan gobierno provincial mantang bako sindang kaalyado sa politica.\nSinabi man ni Alcalde Brioso na kun nakalamang sana siya nin labi sa dos mil na boto kan 2016 election alagad ipinaheling kan saindang namamanuan na dapat magpadagos siya sa puesto mala ngani nakalamang nin maabot sa nieve (9) mil boto contra sa saiyang naging kalaban na si bise alcalde Rommel Bulaong.\nSa resulta sa pirilian sa Libmanan, si Brioso nakakua nin 27,357 boto asin si Bulaong igwa sanang 18,829.\nMaging si mga consejal na iyo an nagparibok sa sindang banwaan anas nagkadaraog, sabi pa.\nSi Vokal Badong Simando na iyo an pamayo kan komite sa nag-iimbestigaran sa mga caso administrativo sa Sangguniang Panlalawigan enot nang nagsabi na dai man sinda nahaman nin resolucion para sa preventive suspension kun mayo sindang pigbabasehan na mga evidencia.\nHuli kan sunod-sunod na suspension an apektado iyo an namamanuan na nauulang an implementasyon kan mga proyecto, segun pa ki Brioso.\nAn kaparejong reclamo kan jefe ejecutivo kan Libmanan, nangyari man sa Pili, Camarines sagcod nagkakagurotom an mga empleados sa dahilan na dai nakakasueldo sa tamang kinsenas.\nPinahayag man ni Bongalonta na an desisyon kan mga botantes sa nagtapos na pirilian, sarong leksyon sa mga kalaban sa politica na hinahanapan sinda kun ano-anong dahilan huli sana sa politica.\nSa reaksyon man ni Board Member elect Awel Llaguno kan Partido district, sinabi kaini na dai siya uyon sa mga political harassment asin dapat adalan na marhay an caso antes magdesisyon an komite.


Wally Vargas, Orastigon sa Radyo\nIni an sarong pag reconoser sa magayon na kontribusyon ni Announcer Wally Vargas sa industria nin Radyo sa Bicol. Pinag hehedaw kan mga paradangog sa radyo an bilog asin makonsuelong boses ni Wally Vargas (gulpi an nagsasabi magka boses kami). Inot ko siyang nabisto mga huring taon kan dekada 70, kan maki usar nin telepono sa PT&T para mag report sa pambanguing programa (dai pa uso kaidto an vhf asin cellphone), ako kaya kaidto, naging extra morse code operator sa PT&T na an kontak ko iyo an Tabaco asin Labo Camarines Norte. Sa erestoryahan sa atubangan kan PT&T, ki Wally ko nadangog an estorya, na an babae daa sa Saudi Arabia kun gusto nang mag agom, nagbabandera nin katsang pula sa bintana. Naobserbaran ko ki Wally sa inot ming pagka bistohan iyo an hilig kaini sa estorya sa makonsuelong paagi kaya mga tawo naka palibot saiya ta mayo siyang pinag iba sa sarong entertainer. Kan panahon ni Celso Baguio, SM sa DWRN sa Queborac, saro si Wally Vargas sa sikat na Announcer na an programa iguang titulong Wasiwas alas 5 sagkod alas 6 nin Bangui. Iyo idto an programang nag No. 1 sa mga survey lalo na sa mga baryo asin kabukiran ta parating pig kukumusta ni Wally an mga taga baryo, an mga paraoma, an mga para badang, mga parabulong, mga parahilot, mga esperista asin an mga magagayon na kadaragahan sa kabukiran.\nNagpa lipat lipat nin estasyon nin radyo si Wally Vargas, alagad namantener an karisma kaini sa mga paradangog na yaon sa mga kabukiran. Sa pag dadayo me sa mga harayong baryo, saro sa hinahanap kan mga tawo iyo si Wally Vargas ta kasabay daa kaya kan pagsulnop nin aldao, an nadadangog iyo an boses ni Wally Vargas ta ini maisog asin frangka sa komentaryo alagad makonsuelo na pagdangogon. Baryotik si Wally ta nag gekan ini sa kinapobrehan duman sa Virac Catanduanes na an pagbuhay pano nin sakripisyo. Tanganing makatabang sa magurang asin mga tugang, pig plano ni Wally an mag adventure sa Naga. Inot siyang napadpad sa sarong pinsan sa Sabang Calabanga asin nagsunod nag istar sa Ateneo Avenue sagkod na nanuran ni Wally an lifestyle nin sarong Naguenio. Dara nin dunong asin marhay na edukasyon hale sa sadiring ganut, naka laog si Wally sa Insurance kasabay an paglaog sa radyo. Sarong lumang motorsiklo an service ni Wally sa saiyang pagreport sa radyo. Sa pagka rata nin mga dahon nin panahon, asin sa pagka pukit kan mga dahon nin kalendaryo, kadakol an lalong nagbilib ki Wally ta ini saro nang halangkaw na opisyal nin Insurance asin igua pa ining sadiring oficina sa nasyon kan Thailand. Nakapatugdok nin magayon asin dakulang harong sa Modern Village, Pili asin napag tapos sa mga marhay na escuelahan an saiyang mga aqui sa tabang kan saiyang magayon na misis, Susie Vargas.\nSi Wally Vargas an nagpasikat kan karantahan na nag uusar nin Karaoke ta siya an Emcee kan Robertson Sing Along sa General Luna Street. An mga paradalan maogmahon na naka tirindog abot sa may tahaw kan General Luna na iyo an rason na magka buhol buhol lan trafiko sa lugar. Orgulloso si Robert Obiedo sa magayon na pagdara ni wally kan Robertson Sing Along ta iyo ini an pinaka maogmang dalanon sa Naga tuyong Sabado, iyo ini an bagong version kan Dalan sa Kalangitan na nauso sa Plaza Quezon. Saro sa dai malingawan ki Wally, iyo an ad lib na an boses hale pa sa matres. Si Tiyang Gloria agom Ni Pay Tobing kan Patong Pamplona, dai nanggad pig hahale an retrato ni Wally na nakabitay sa saindang sala. Si Tiyang Flor, paratanom nin Mani sa Karogkog Pamplona, nagsabi na sa pagsulnop nin aldao, oras nin pagpuli hale sa badang, boses ni Wally an inaagihan sa mga harong. Nagdakul an pangaran ni Wally sa linya nin Amateur Sing Along Contest. Mga harayong baryo sa Camarines Sur naka bandera an saiyang pangaran bilang Emcee sa Karantahan. Ninhuli sa pandemia, haros mayoria kan mga Senior Citizens nagpahingalo sa radyo. An saiyang mga tagahanga sa radyo naghahapot, Haen ka na Wally Vargas?


An Department of Education (DepEd) nagpahayag na nasa ika-apat nang bulan hinahanap kan mga estudiantes an face-to-face classes alagad si pigtalaan na dry run kaini kan Enero 11-12, 2021 dai dinagos huli kan pagbutwa kan bagong variant kan Covid-19 sa United Kingdom.\nSa saindang pag-aadal si mga estudiantes na nasa inaapod na ‘‘fast learners’’ iyo an nakakanuod asin igwa man nasasakitan alagad inaalalayan kan saindang mga paratukdo asin locally funded teachers.\nIni an mga pahayag ni Director Gilbert Sadsad kan DepEd Bicol mantang namamagohan kan blended learning an mga estudiantes kun ikukumpara sa dating face-to-face classes na dai pa tinutugotan kan saindang ahencia nin huli kan pandemya alagad luway-luway na kutang mabuelta sa mga classroom biglang kinancelar ni Presidente Rodrigo Duterte kan magbutwa an UK variant kan Covid-19.\nSinabi pa ni Sadsad na dakulang tabang an locally funded teachers mantang saindang inaako na bako talaga gabos marhay an ‘‘reception’’ alagad igwang estudiantes na nakakanuod sa modular o maging sa online classes.\nDakulang tabang digdi an mga magurang na maninigo sainda an saindang bilog na suporta lalong-lalo na sa pag-adal sa laog kan harong, sabi pa kan DepEd Bicol.\nNahahadit an ibang mga opisyal kan Parent Teachers Association (PTA) na kun magpaparahaloy an presenting kamugtakan na pinapasunod kan DepEd posibleng magparababa an calidad sa edukasyon.\nSa reaksyon kan pamayo kan DepEd Bicol sinabi kaini, nagtutubod siya na dai man ini mangyayari mantang sa mga masunod na taon magiging ‘‘blended’’ na an learning modality dawa na mawara na an pandemya.\nSinabi pa na natuod na sinda sa ‘‘feature generation’’ na kaipuhan na an suporta sa online asin iba pang modality sa pag-aadal.\nIgwang mga unibersidad na kadakle online na o modular an ginagamit, an nangyayari sa ngunian na pandemya preparasyon ta ini kan DepEd asin magurang sa maabot na mga panahon na luway-luway nang nawawara an problema kan paratukdo arog kan kakulangan classrooms, sabi pa ni Sadsad.\nDawa mayong mga estudiantes sa classrooms alagad igwa man giraray nin hiring nin personnel asin paratukdo mala ngani kan 2020 igwa sindang 749 bagong item. (DPAureus)


Saditon na banwaan na may 20ng barangay pero apat sagkod limang maoorag na taga-Milaor an maralaban-laban para alkalde sa eleksyon sa 2022.\nDati one-on-one lang an ralaban sa banwaan na in ikan mga naka-agui apuera kun may pan-tolong binabalahan kan sarong kampo na makwarta para daogon sa boto an pighuhunang mas makusog na kandidato.\nAn banwaan na Milaor poon maglaog an naka-aguing siglo may hilom na dinastiya na pugol kan mga Nationalista.\nPambihira lang an maka-lusot na Demokrata o Liberal magpoon kan pag-abot kan mga Amerikano sagkod sa mga panahon na ini.\nKan magsuway si Alkalde Anthony “Lhabas” Reyes sa kampo kan mga Villafuerte tanganing magdakit sa kampo kan mga Andaya, napiritan si Congressman LRay Villafuerte na an Bise ni Lhabas na si Senen Bermas iyo an manukon ninda laban sa incumbent.\nSi dating Kapitan Abel Flores, aki kadtong depuntong Alkalde Rogelio Flores na mayo man lang planong mag-lansar nin kandidatura sa eleksyon na maabot ta nagadan si saiyang ama sa Canada kan Disyembre kan sarong taon asin dinaog pa ni Lhabas pagka-mayor kan 20 19, inulayan ni Ex-Congressman Nonoy Andaya na mag-bise ki Lhabas.\nPero habo kan incumbent na maguin running mate an juven na Flores huli ta kalaban niya ini kan naka-aguing eleksyon.\nAn huring-huding sa kampo ni Andaya si Abel papakandidatuhon man giraray ni Andaya para alkalde laban ki Lhabas.\nSi Abel pati igwa na nin Bise sa persona kan 3-termer na Kagawad Gerry Santa Ana.\nMantang si Lhabas igwa na nin Bise sa persona ni Leodel Menes, si Senen Bermas lugod na iyo na an manok kan mga Villafuerte mayo pa nin Bise asin nagkakalap pa lang nin mga Kagawad.\nPero an sabi ni Vice-Mayor Bermas mayoriya kan mga kapitanes saiya maiba maski an mga incumbent kagawad sa sanggunian na siya an presiding officer garo dai niya kapot ta an lealtad ninda yaon pa ki Mayor Lhabas.\nIni man si Bong Avancena na juven asin miyembro kan Mormon Church na may sadiri nin mahiwas na tanoman nin kalunggay sa banwaan nin Pili dicidido man maglaban para allalde. Siya sarong scholar kadtong panahon sa National Arts Center ta very bright na aki, naka-trabaho na siya sa abroad asin nag-uli digdi dai pa lang nahahaloy ta marhay na an kamugtakan kan buhay.\nPobre man lang an pamilya ninda kundi palibhasa matatali may mga tugang na siyang mga propesyonal arog kan arkitekto, may enhinyero, asin mga paratukdo, marhay naman an buhay kan pamilya, magagayon na pati an mga harong.\nAn agom ni Avancena sobrena man lang ni Vice-Mayor Bermas na nag-aalok ki Bongna mag-Bise na lang o mag-konsehal sa saiyang linyada alagad sabi ni Bong na mayo pang line-up ngonyan kun madadaog siya sa eleksyon norong-taon na Bise-Alkalde o konsehal mas marhay pang madaog bilang Mayor.\nIgwang sarong babae na nag-asenso an buhay sa Manila an nagpuli tanganing magdeklara kan saiyang kandidatura para-Alkaldesa, juven pa, may sarong aki pero biyuda na na nawalatan nin bastanteng yaman asin pagsasaderi kan saiyang nagtalikod na agom.\nSegun ki Editha Capardo Lopez na taga-barangay Del Rosario, pinaka-dakulang barangay sa banwaan ngonyan alagad naka-istar na sa San Roque kun sain siya nagpatugduk nin harong. An saiya daang tuyo sa pagkandidato iyo an maserbihan an banwaan niyang namundagan. Saka gusto niyang magka-igwa nin babae na hepe-ehecutivo. Igwa na lugod siyang Bise sa persona ni dating Kagawad Jun “Mangsad” Dialino.\nAn orolay-olay sa Milaor ngonyan ta sige na an rilibot kan mga aspirante sa manlaen-laen na barangay garo bako nang gayong kwarta an mapagana sa mga kandidato.\nSabagay pareho makwarta an duwang kampo Villafuerte asin Andaya.\nPero sabi kan mga tao mga importanteng isyu an tutukaron sa karampanyahan na zoom o virtual naka face mask, naka face shield asin may social distancing. Sin dutdot, sin kawkaw.\nAn mga isyu sa Milaor enot an alkalde daa dai man naka-istar sa Milaor kundi sa Canaman. Ikaduwa an tubig na inumon na puro lang pangako, mayo man. An mga boundary disputes sa San Fernando, Minalabac, Pili orog na sa Capitolyo na an Governor’s Mansion nakatugduk sa barangay San Antonio, an Eco-village na nakatugduk sa barangay Maycatmon, an motor pool na sakop kan barangay Maycatmon siring man an kabanga kan CWC asin Lago del Rey.\nSabi kan mga kalaban ni Lhabas pigpapara-omaw niya an soboot accomplishments o mga naginibohan ni Governor Migs pero mayo man.\nMas dakul daa an babaeng habitantantes, juven o gurang sa banwaan nin Milaor kun kaya pwedeng babae an paganahon ta magboborotungan pababa an apat na lalaki.\nAn sabi kan iba an magabat na magkalaban si Bermas asin Lhabas ta pareho incumbent asin kapot nin mga makakwartang politiko.\nSa ibong na lado mas makusog daa si Abel Flores ta may makinarya pa na nawalat idtong saiyang ama asin sekreto pang pigsusuportahan ni Andaya.\nSi Kagawad Jhoan Hidalgo na esposa kaidtong depuntong Mayor Andre Hildalgo dukot pa ki Lhabas kaya pwedeng an makinarya kan mga Hidalgo itao man ki Lhabas.\nKaya lalong ribong an balanak kan banwaan na Milaor ngonyan ta an saindang distrito an centro nasa Libmanan na harayuon na marhay, pati an Diocese na nasa Libmanan man.\nPero an ibang kadagaan na nasasakop kan Capitolyo ta iyo an nakadukot na marhay sa Milaor pati na an mismong ciudad nin Naga kun sain an kadaklan na taga-Milaor nagtatrabaho, nagsisirimba, nag-eereskwela asin nagdadara nin mga gulayon.\nAn magiguin resultado kan masunod na eleksyon iyo an mataong tunay na “identity” sa banwaan na namundag pa poon 1585 saro sa pinaka-dakula kan panahon alagad kasadit-sadit na lang ngonyan.


KUN beses depisil na maaraman kun siisay an maninigo niatong kuyogon. Tibaad may ipinapagibo sa saimo si nanay o si tatay mo. Alagad tibaad iba man an ipagibo sa saimo nin sarong maestra o pulis. Kun iyan mangyari, siisay daw sa sainda an kukuyogon mo?—\nSa kapinonan kan librong ini, sa Kapitulo 7, binasa niato sa Biblia an Efeso 6:1-3. Sinasabi dian na an mga aki maninigong kumuyog sa saindang mga magurang. “Magin makinuyog sa saindong mga magurang kasaro kan Kagurangnan,” sabi kan kasuratan. Aram mo daw kun ano an boot sabihon kan pagigin “kasaro kan Kagurangnan”?— An mga magurang na kasaro kan Kagurangnan tinotokdoan an saindang mga aki na kumuyog sa mga ley nin Dios.\nAlagad an nagkapirang mas may edad dai nagtutubod ki Jehova. Kaya, paano kun sabihon kan saro sa sainda na puede man na mandaya sa test sa eskuelahan o kumua nin sarong bagay sa tindahan na dai iyan binabayadan? Puede na daw na mandaya o maghabon an sarong aki?—\nGirumdoma, sarong beses ipinagboot ni Hadeng Nabucodonosor na an gabos dumuko sa imahen na bulawan na tinindog nia. Alagad si Sadrac, Mesac, asin Abednego habong dumuko. Aram mo daw kun taano?— Huli ta sinasabi kan Biblia na si Jehova sana an maninigong sambahon.—Exodo 20:3; Mateo 4:10.\nAno an sinasabi ni Pedro ki Caifas?\nPagkagadan ni Jesus, an mga apostol nia iinatubang sa Sanhedrin, an prinsipal na relihiosong hokoman kan mga Judio. Si Halangkaw na Saserdote Caifas nagsabi: “Kami depinidong nagboot sa saindo na dai magparatokdo basado sa ngaran [ni Jesus], alagad ta, uya! pinano na nindo an Jerusalem kan saindong katokdoan.” Taano daw ta dai kinuyog kan mga apostol an Sanhedrin?— Si Pedro, na nagrerepresentar sa gabos na apostol, nagsimbag ki Caifas: “Dapat na kuyogon niamo an Dios bilang namamahala imbes na mga tawo.”—Gibo 5:27-29.\nKan panahon na idto, makapangyarihan na marhay an mga namomoon sa relihion kan mga Judio. Minsan siring, an nasyon ninda sakop kan pamamahala kan gobyerno nin Roma. An namamayo sa gobyernong iyan inaapod na Cesar. Dawa habo kan mga Judio na pamahalaan sinda ni Cesar, dakol na karahayan an ginibo kan gobyerno nin Roma para sa banwaan. Asin an mga gobyerno ngonyan may mga karahayan man na ginigibo para sa mga siudadano ninda. Aram mo daw kun ano an nagkapira sa mga bagay na ini?—\nAn mga gobyerno naggigibo nin mga tinampo para sa pagbiahe asin nagsisueldo nin mga pulis asin bombero tanganing protehiran kita. Tibaad magtao man sinda nin pagpaeskuela sa mga aki asin pag-ataman sa salud para sa mga may edad na. May gastos an gobyerno sa paggibo kan mga ini. Aram mo daw kun saen kinukua kan gobyerno an kuarta?— Sa mga tawo. An kuartang ibinabayad nin mga tawo sa gobyerno inaapod na buhis.\nKan yaon digdi sa daga an Dakulang Paratokdo, dakol na Judio an habong magbuhis sa gobyerno nin Roma. Kaya sarong aldaw binayadan kan mga saserdote an nagkapirang tawo na maghapot ki Jesus tanganing mapasubo sia. An hapot, ‘Dapat daw kaming magbuhis ki Cesar o dai?’ Ini pandakop na hapot. Kun si Jesus sumimbag na, ‘Iyo, dapat kamong magbuhis,’ dai magugustohan kan dakol na Judio an sinabi nia. Alagad dai puedeng sabihon ni Jesus na, ‘Dai, dai kamo kaipuhan na magbuhis.’ Sala na sabihon iyan.\nKaya, ano daw an ginibo ni Jesus? Bueno, sabi nia: ‘Pahelingan nindo sako an sarong sinsilyo.’ Kan darahan sia nin saro, hinapot sinda ni Jesus: ‘Kiisay na retrato asin ngaran an yaon dian?’ Sabi kan mga tawo: “Ki Cesar.” Kaya sabi ni Jesus: “Kun siring, itao nindo ki Cesar an mga bagay na ki Cesar, alagad sa Dios an mga bagay na sa Dios.”—Lucas 20:19-26.\nPaano sinimbag ni Jesus an pandakop na hapot kan mga tawong ini?\nBueno, mayo nin makukuang sala sa simbag na iyan an siisay man. Kun may ginigibo si Cesar para sa banwaan, tama sana na gamiton an kuartang ginibo ni Cesar sa pagbayad sa saiya para sa mga bagay na ini. Kaya paagi kaini, ipinaheling ni Jesus na tama na magbuhis sa gobyerno para sa mga bagay na inaako niato.\nNgonyan, tibaad mayo ka pa sa edad na magbuhis. Alagad may maninigo kang itao sa gobyerno. Aram mo daw kun ano iyan?— Pagkuyog sa mga ley kan gobyerno. Sabi kan Biblia: ‘Magin makinuyog sa superyor na mga autoridad.’ An mga autoridad na ini iyo an mga may kapangyarihan sa gobyerno. Kaya an Dios iyo an nagsasabi na maninigo niatong kuyogon an mga ley kan gobyerno.—Roma 13:1, 2.\nTibaad may ley na dai mag-apon nin papel o iba pang bagay sa kalye. Maninigo mo daw na kuyogon an ley na iyan?— Iyo, gusto nin Dios na ika kumuyog. Maninigo ka man daw na magin makinuyog sa pulis?— Sinisueldohan kan gobyerno an mga pulis tanganing protehiran an mga tawo. An pagkuyog sa sainda kapareho kan pagkuyog sa gobyerno.\nKaya kun mabalyo ka sa tinampo asin sabihon nin pulis na “Halat nguna!” ano daw an maninigo mong gibohon?— Kun dumalagan pa man giraray an iba, maninigo daw na dumalagan ka man?— Ika maninigong maghalat, dawa kun solo ka na sanang naghahalat. Sinasabi nin Dios na kumuyog ka.\nTibaad may ribok sa palibot, asin sabihon nin pulis: “Dai kamo magduman sa tinampo. Dai kamo magluwas.” Alagad tibaad makadangog ka nin mga nagkukurahaw asin iniisip mo kun ano na an nangyayari. Maninigo ka daw na lumuwas tanganing magdalan?— Pagkuyog daw ini sa “superyor na mga autoridad”?—\nSa dakol na lugar, nagtotogdok man nin mga eskuelahan an gobyerno, asin sinisueldohan kaiyan an mga maestra. Kaya sa paghona mo daw gusto nin Dios na kuyogon mo an maestra?— Isip-isipa iyan. An maestra sinisueldohan kan gobyerno tanganing magtokdo, kun paanong sinisueldohan kaiyan an pulis tanganing protehiran an mga tawo. Kaya an pagigin makinuyog sa pulis o sa maestra garo man sana pagkuyog sa gobyerno.\nTaano ta maninigo niyatong kuyugon an pulis?\nAlagad paano kun sabihon nin maestra na dapat kang gumibo nin akto nin pagsamba sa sarong imahen? Ano daw an gigibohon mo?— An tolong Hebreo dai duminuko sa imahen, dawa kan pagbotan sinda ni Hadeng Nabucodonosor. Nagigirumdoman mo daw kun taano?— Huli ta habo nindang makisuway sa Dios.\nAn parasurat nin kasaysayan na an ngaran Will Durant nagsurat manongod sa enot na mga Kristiano asin nagsabi na an saindang ‘pinakadakulang debosyon [o, kaimbodan] bakong ki Cesar.’ Bako, iyan ki Jehova! Kaya girumdoma na an Dios maninigong magin enot sa satong buhay.\nKinukuyog niato an gobyerno ta iyan an gusto nin Dios na gibohon niato. Alagad kun pagbotan kitang gumibo nin sarong bagay na sinasabi nin Dios na dai niato maninigong gibohon, ano daw an maninigo niatong sabihon?— Maninigo na sabihon niato an sinabi kan mga apostol sa halangkaw na saserdote: “Dapat na kuyogon niamo an Dios bilang namamahala imbes na mga tawo.”—Gibo 5:29.\nAn paggalang sa ley itinotokdo sa Biblia. Basahon an nasusurat sa Mateo 5:41; Tito 3:1; asin 1 Pedro 2:12-14.\nTUKDUAN AN SAIMONG MGA AKI\nMasinunod si Jesus\nKun minsan bakong madali na magsunod ki Mama saka ki Papa. Hilingon kun paano makakatabang saimo an halimbawa ni Jesus.\nI-share I-share Kun Paano Maaaraman Kun Siisay an Kukuyogon


Nagpaisi na sa onceng (11) mga lokal na gobierno sa Bicol an Presidential Management Staff (PMS) kan Malacañan nganing saindang ihatud sa maabot na Viernes, Hunyo 26 an ika-duwang batch kan mga Locally Stranded Individuals (LSIs), hale sa Metro Manila sa paagi kan Philippine National Railways (PNR) na mahali ngonian na Jueves sa Tutuban Station.\nIgwang total na 252 na LSIs na ibababa sa PNR Stations kan Camarines Sur asin Albay, alagad antes sinda papalunadon sa train haleng Manila kumpleto nin mga papeles na kinababalihan nin barangay certificate, medical certificate asin maagi sinda sa rapid testing nganing maaraman tolos kun igwang sintomas o positivo sa coronavirus disease.\nSaro sana an LSIs para sa LGU kan Camarines Norte.\nAlagad pigcierto kan PMS na mayong tutugotan na mag-viaje kan positivo sa ‘’deadly virus’’.\nAn mga aagihan na PNR Stations iyo an Ragay, Libmanan asin Ciudad nin Naga, gabos sa Camarines Sur. Saro sanang pasajero an ibababa sa Ragay, doce sa Libmanan asin 69 sa Naga.\nAn PNR Station sa Naga na dakul an numero kan mga ibababang LSIs, sinabi ni Ernesto Elcamel jefe kan City Disaster Risk Reduction Management Office na sainda na ining pig-andam kan Public Safety Office, City Health Office asin PNP nganing estrictong ipasunod an gabos na proceso sa health standard.\nAn Camarines Sur na igwang 81 LSIs, ibababa sa PNR Station sa Libmanan asin susondoon sinda kan task force Covid-19 kan Capitolyo Provincial.\nSi iba pang pasajeros para sa LGU Masbate igwang 48, 11 sa Catanduanes, lima sa Sorsogon, tolo sa Ciudad nin Ligao asin saro sa Ciudad nin Legazpi.\nSinda gabos ibababa sa Ligao City PNR Station nganing sabaton kan mga kanya-kanyang task force Covid-19 kan LGUs na dapat masunod an gabos na proceso sa health protocol.\nAn padagos na pagpuli kan LSIs sarong programa kan gobierno nasyonal sa paagi kan ‘’Hatid Tulong’’ initiative katuwang an manijamiento kan PNR.\nAn gobierno nagtao sa sainda nin cash assistance sa paagi kan Department of Social Welfare and Development (DSWD), libreng transportasyon, asin pagkakan. (dpa)\nEnot na grupo kan mga Locally Stranded Individuals (LSIs) lunad sa train haling Tutuban PNR Station sa Manila pauli digdi sa Bicol. (PIA)


Kun Paano Pasasarigon an Saimong Pag-agom\nAn Torrengbantayan—Pag-aadalan na Edisyon | Setyembre 15, 2003\nBASAHON SA Albanian Aleman Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Ga Greenlandic Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Moore Ossetian Papiamento (Curaçao) Persian Polish Portuguese Pranses Romanian Samoan Setswana Seychelles Creole Shona Silozi Slovak Slovenian Sranantongo Swahili Tatar Thai Tsonga Turkish Ukrainian Urdu Vietnamese\nIMAHINARA an sarong harong na dai na nahihirahay. An pinta bakbak na, an atop raot na, asin dawa an natad dai na naaasikaso. Malinaw na an edipisyong ini nag-agi na nin nagkapirang makosog na bagyo sa nag-aging mga taon, asin napabayaan na iyan. Maninigo daw na laglagon na iyan? Dai man. Kun an pundasyon pusog asin an estruktura masarig, an harong posibleng marhay na puedeng hirahayon.\nAn kamugtakan daw kan harong na iyan nagpapagirumdom sa saimo kan saimong pag-agom? Sa nag-aging mga taon, an makokosog na mga bagyo, sabi ngani, tibaad grabe an nagin epekto sa relasyon nindong mag-agom. Tibaad minsan paano may kapabayaan na imbuelto sa kabtang kan saro saindo o nindong duwa. Tibaad kapareho ni Sandy an mamatean mo. Pakalihis nin 15 taon nin pag-agom, sia nagsabi: “Mayo kaming pagkakapareho kundi an pagigin mag-agom. Asin bakong igo iyan.”\nDawa kun an saimong pag-agom arog na kaiyan, dai maghidaling isipon na maninigo nang taposon iyan. Posibleng marhay na an saimong pag-agom puede pang ibalik sa dati. Dakula an nakadepende sa rarom kan kapanugaan sa pag-oltanan nindong mag-agom. An kapanugaan puedeng makatabang tanganing mapasarig an pag-agoman sa mga panahon nin kasakitan. Alagad ano daw an kapanugaan? Asin paano makatatabang saimo an Biblia tanganing maakosog iyan?\nKalabot sa Kapanugaan an Obligasyon\nSegun sa sarong diksionaryo, an kapanugaan nanonongod sa “kamugtakan na pagigin obligado o itinutulod kan emosyon.” Kun beses, an terminong iyan iinaaplikar sa sarong bagay na impersonal, siring kan kontrata sa negosyo. Halimbawa, an sarong konstruktor tibaad makamateng obligado na otobon an mga kahagadan nin sarong kontrata na pinirmahan nia sa pagtogdok nin harong. Tibaad dai nia midbid nin personal an nagpapatrabaho. Pero, napipiritan siang otobon an saiyang panuga.\nMinsan ngani an pag-agom bakong impersonal na transaksion sa negosyo, an kapanugaan na kalabot may kaibang obligasyon. Ika asin an saimong agom tibaad solemneng nanumpa sa atubangan nin Dios asin nin mga tawo na magdadanay na magkaibanan, ano man an mangyari. Si Jesus nagsabi: “Sia na naglalang [kan lalaki asin babae] sa kapinonan ginibo sindang lalaki asin babae asin nagsabi, ‘Huli kaini babayaan nin lalaki an saiyang ama asin an saiyang ina asin magdadanay sa saiyang agom na babae.’ ” Idinugang pa ni Jesus: “An pinagsaro nin Dios dai pagsuwayon nin siisay man.” (Mateo 19:4-6) Kun siring, kun lumataw an mga problema, ika asin an saimong agom maninigong magin marigon na desididong otobon an kapanugaan na ginibo nindo. * Sabi nin sarong agom na babae: “Kaidto sanang pagkatapos na pondohon mi an pag-isip na magdiborsio bilang opsion na nagpoon na rumahay an mga kamugtakan.”\nPero, bako sanang obligasyon an kalabot sa kapanugaan sa pag-agom. Ano pa an kalabot?\nAn Pagtinabangan Nagpapasarig sa Kapanugaan sa Pag-agom\nAn kapanugaan sa pag-agom dai nangangahulogan na an mga mag-agom nungka nang makontrahan. Kun nag-iiwal, maninigong odok na magmawot na resolberan an problema bako sanang huli ta obligadong otobon an sumpa kundi huli sa emosyonal na bogkos. Mapadapit sa agom na lalaki asin agom na babae, si Jesus nagsabi: “Bako na sindang duwa, kundi sarong laman.”\nAno an boot sabihon kan pagigin ‘kasarong laman’ kan saimong agom? Nagsurat si apostol Pablo na “an mga agom na lalaki kaipuhan na mamoot sa saindang agom na babae siring sa saindang sadiring hawak.” (Efeso 5:28, 29) Kun siring, sa sarong kabtang an pagigin “sarong laman” nangangahulogan na interesado ka sa ikararahay kan saimong agom arog kan sa sadiri mo. Kaipuhan na liwaton kan mga may agom an saindang kaisipan hale sa “sako” pasiring sa “sato,” hale sa “ako” pasiring sa “kita.” An sarong parakonseho nagsurat: “An magkapareha pareho kaipuhan na umontok sa pagigin daing agom sa puso, asin magin may agom sa puso.”\nIka daw asin an saimong agom “may agom sa puso”? Puedeng magin magkaibanan sa laog nin dakol na taon alagad ta dai magin “sarong laman” sa sentidong iyan. Iyo, puedeng mangyari iyan, alagad an librong Giving Time a Chance nagsasabi: “An pag-agom nangangahulogan nin paggibo nin mga bagay na magkaibanan, asin mientras na ginigibo ini kan duwang tawo, mas nagigin masarig an saindang pag-agoman.”\nAn nagkapirang mag-agom na bakong maogma nagdadanay na magkaibanan para sa kapakanan kan saindang mga aki o huli sa pinansial na seguridad. An iba tinitios iyan huli ta makosog an moral na pagkontra ninda sa diborsio o huling natatakot sinda sa iisipon kan iba kun sinda magbulag. Minsan ngani kaomaw-omaw na nagdadanay an mga pag-agoman na ini, girumdomon na an saindong pasohan maninigo na an pagkaigwa nin nagkakaminootan na relasyon, bako sanang nagdadanay na relasyon.\nNagpaparigon sa Kapanugaan nin Pag-agom an mga Gibo nin Pagkadaing Kaimotan\nIhinula kan Biblia na durante kan “huring mga aldaw,” an mga tawo magigin “mamomoton sa sainda man sana.” (2 Timoteo 3:1, 2) Kaoyon kan hulang iyan, risang-risa ngonyan an garo baga may pagsambang debosyon sa sadiri. Sa kadakol na pag-agoman, an pagsakripisyo na mayong garantiya nin balos minamansay na tanda nin kaluyahan. Minsan siring, sa mapangganang pag-agoman, parehong nagpapaheling nin mapagsakripisyong aktitud an mag-agom. Paano mo magigibo iyan?\nImbes na pagparaisipon an hapot na, ‘Ano an nakukua ko sa relasyon na ini?’ ihapot sa sadiri mo, ‘Ano an personal na ginigibo ko tanganing pasarigon an sakong pag-agom?’ An Biblia nagsasabi na an mga Kristiano maninigong “nagririsa, bakong sa personal na interes sa sadiri sana [nindang] mga bagay-bagay, kundi siring man sa personal na interes sa mga bagay-bagay kan iba.” (Filipos 2:4) Mantang pinepensar an prinsipyong ini sa Biblia, analisaron an saimong mga ginibo kan nakaaging semana. Gurano kaparate na naggibo ka nin sarong akto nin kabootan na para sana sa pakinabang kan saimong agom? Kan gustong makipag-olay an saimong agom, ika daw nagdangog, dawa mayo kang ganang magdangog? Pirang aktibidad daw na mas pinagkakainteresan kan saimong agom kisa saimo an pinartisiparan mo?\nSa pagturotimbang kan siring na mga hapot, dai ka maghadit na an saimong marahay na mga ginibo dai maririsa o dai babalosan. “Sa kadaklan na relasyon,” an sabi nin sarong reperensia, “an marahay na gawe-gawe binabalosan, kaya gibohon mo an pinakamakakaya mo na enkaminaron an saimong kapareha na gumawe nin positibo paagi sa paggawe mo mismo nin mas positibo.” An mapagsakripisyong mga gibo nagpapasarig sa saimong pag-agom huli ta ipinaheheling kaiyan na pinahahalagahan mo iyan asin gusto mong ingatan iyan.\nMahalagang Marhay an Panhaloyan na Pananaw\nPinahahalagahan ni Jehova Dios an kaimbodan. Sa katunayan, an Biblia nagsasabi: “Sa sarong maimbod ika [Jehova] mahiro sa kaimbodan.” (2 Samuel 22:26) Kalabot sa pagdanay na maimbod sa Dios an pagdadanay na maimbod sa areglo nin pag-agoman na inestablisar nia.—Genesis 2:24.\nKun ika asin an saimong agom maimbod sa lambang saro, namamatean nindo an pagkapermanente kan saindong pagsasaro. Kun iniisip nindo an mga bulan, taon, asin dekada sa ngapit, naheheling nindo an saindong sadiri na magkaibanan. An ideya nin pagigin bakong mag-agom biyong dai lamang pepensaron, asin an pananaw na ini nagtatao nin seguridad sa relasyon nindo. An sarong agom na babae nagsabi: “Dawa anggoton na ako sa [sakong agom] asin aburido na akong marhay sa mga nangyayari sa samo, dai ako naghahadit na an samong pag-agoman matatapos. Nahahadit ako kun paano kami makakabalik sa dati. Dai lamang ako nagduduwaduwa na magkakabalikan kami—minsan ngani sa oras na iyan dai ko aram kun paano.”\nAn panhaloyan na pananaw sarong mahalagang marhay na kabtang nin kapanugaan sa agom, pero makamomondo ta mayo iyan sa dakol na pag-agoman. Durante nin anggot na pagsinimbagan, an saro sa mag-agom tibaad mabigla sa pagtaram nin, “Lalayasan taka!” o, “Mahanap ako nin tunay na maapresyar sa sako!” Totoo, parateng marhay na an siring na mga tataramon bako man iyan an gustong ipakahulogan. Pero, sinasabi kan Biblia na an dila puedeng magin “pano nin hilo na nakagagadan.” (Santiago 3:8) An mga huma asin ultimatum garo man sana nagsasabing: ‘Dai ko minamansay an satong pag-agoman bilang permanente. Puede kong bayaan iyan ano man na oras.’ An pagpasentido kan siring na bagay puedeng makaraot sa pag-agoman.\nKun ika may panhaloyan na pananaw, inaasahan mo na makakaibanan mo an saimong agom sa ibong nin mga kadepisilan. May dugang pa ining pakinabang. Mas magigin pasil para sa saimo asin sa agom mo na akoon an mga kaluyahan asin sala saka padagos na magpatiriostios asin sueltong magpatarawadtawadan. (Colosas 3:13) “Sa sarong mapangganang pag-agoman,” an sabi nin sarong libro, “igwa nin posibilidad na pareho kamong sumalto, asin na an pag-agoman magdanay na pusog sa ibong kaiyan.”\nKan aldaw na ikasal ka, naggibo ka nin kapanugaan, bakong sa sarong institusyon nin pag-agom, kundi sa sarong nabubuhay na persona—an saimong agom. An bagay na ini maninigong magkaigwa nin dakulang epekto sa saimong pag-isip asin paggawe ngonyan bilang may agom. Bako daw na minaoyon ka na maninigo kang magdanay na kaiba kan saimong agom bako sanang huli ta makosog an pagtubod mo sa pagigin sagrado nin pag-agoman kundi patin huli ta namomotan mo an tawong pinakasalan mo?\n^ par. 7 Sa grabeng mga kaso, tibaad may balidong dahelan na magbulag an mag-agom. (1 Corinto 7:10, 11; helingon An Sekreto sa Kaogmahan nin Pamilya, pahina 160-1, na ipinublikar kan Mga Saksi ni Jehova.) Dugang pa, itinotogot sa Biblia an diborsio kun an dahelan pakikisaro (seksuwal na inmoralidad).—Mateo 19:9.\n[Kahon/Ritrato sa pahina 5]\nKun Ano an Puede Mong Gibohon Ngonyan\nKumusta an saimong pag-agom kun dapit sa kapanugaan? Tibaad naheheling mo na puede pang rumahay iyan. Tanganing pasarigon an saimong kapanugaan, pagmaigotan na gibohon an minasunod:\n● Gumibo nin pagsiyasat sa sadiri. Ihapot sa sadiri: ‘Ako daw talagang may agom sa puso, o ako daw nag-iisip asin naghihiro pa man giraray na siring sa daing agom?’ Aramon kun ano an saboot sa saimo kan saimong agom mapadapit digdi.\n● Basahon an artikulong ini kaiba an saimong agom. Dangan, sa kalmadong paagi, pag-olayan an mga paagi na puede nindong pasarigon an saindong kapanugaan sa saindong pag-agoman.\n● Kaiba an saimong agom, gumibo nin mga aktibidad na mapasarig sa saindong kapanugaan. Halimbawa: Helingon an mga retrato kan kasal nindo asin iba pang memorableng okasyon. Gibohon an mga ikinaoogma nindong gibohon durante kan magkailusyon kamo o kan enot na mga taon kan kamo ikasal. Magkaibanan na pag-adalan an basado sa Bibliang mga artikulo sa An Torrengbantayan asin Awake! na dapit sa pag-agom.\n[Kahon/Ritrato sa pahina 6]\nSa Pag-agom, Kalabot sa Kapanugaan an . . .\n● Obligasyon “Kun ano an saimong promesa, otobon. Mas marahay pang dai ka magpromesa kisa sa ika magpromesa asin dai mag-otob.”—Eclesiastes 5:4, 5.\n● Pagtinabangan “Mas marahay an duwa sa saro . . . Huli ta kun an saro sa sainda mapukan, mapatitindog kan saro an saiyang kaibanan.”—Eclesiastes 4:9, 10.\n● Pagsakripisyo kan Sadiri “Igwang orog na kaogmahan sa pagtao kisa pag-ako.”—Gibo 20:35.\n● Panhaloyan na Pananaw “An pagkamoot . . . nagtatagal kan gabos na bagay.”—1 Corinto 13:4, 7.\nKun gustong makipag-olay an saimong agom, ika daw naghihinanyog?\nI-share I-share Kun Paano Pasasarigon an Saimong Pag-agom\nAn Biblia Puedeng Makatabang sa Saimong Pag-agom\nBago Asin Pakatapos—Kun Paano Binago kan Biblia an Tawong Ini\nNakapakokosog an Espirituwal na mga Pakikipag-olay\nTaano ta Maninigo Kitang Mamibi nin Daing Ontok?\n“An Ley kan Madonong”—Sarong Burabod nin Buhay\nText Mga opsiyon sa pag-download AN TORRENGBANTAYAN—PAG-AADALAN NA EDISYON Setyembre 15, 2003\nI-share I-share AN TORRENGBANTAYAN—PAG-AADALAN NA EDISYON Setyembre 15, 2003\nSetyembre 15, 2003\nAN TORRENGBANTAYAN—PAG-AADALAN NA EDISYON Setyembre 15, 2003


Si Jens Stoltenberg (namundag Marso 16, 1959) sarong Norwegong pulitiko asin ekonomista asin presenteng Poon Ministro kan Norwega na nagtukaw kan Oktobre 17, 2005. Lider kan Partido Trabahador, siya dati nang nagserbi komo Poon Ministro (2000-2001).\nKan siya napili enot sa Parlamento taon 1993 para sa distritong Ostro, si Stoltenberg nagserbi man bilang Sekretaryo kan Estado sa Ministro nin Kapalibutan (1990-1991) asin Ministro kan Industriya (1993-1996) sa ika-3ng Gabinete ni Brundtland. Kan si Bruntland nagdimitir sa pwesto kan 1996, si Thorbjørn Jagland naelihir pamayo kan Partido Trabahador asin nagin siya Poon Ministro, manta si Stoltenberg nanombrahan Ministro kan Pinansya, katongdan kinapotan niya sundo Oktobre 17, 1997 kan si Jagland asin an entero niyang gobyerno nagdimitir. Kan si Stoltenberg yaon sa oposisyon sa Parlamento, siya nagserbi sa Komite sa Enerhiya. Kan nagkaigwang mosyon nin pagtiwala kontra sa Enot na Gabineteng Bondevik, si Stoltenberg nanombrahan Poon MInistro kan Marso 3, 2000 dawa siya panduwang lider kan partido asin bako mismo an namamayong lider.\nKan magluwas an resulta sa 2001 eleksyon parlamentaryo na daing makusog na mandato an saiyang gobyerno na iyo an ikinalagpak kaini sa taon mansanang iyan, si Stoltenberg matriumpong inangat an liderato ni Jagland sa pagkapot kan pamamayo kan saindang Partido kan taon 2002, asin bunga kaini si Stoltenberg iyo an nagdara kan Partido sa matriumpong pagsakat sa poder pakatapos kan 2005 na eleksyon. Siya nagbilog nin gobyernong koalisyon kaiba an duwa pang partido na yaon sa minoriya- an Partido Sentro asin an Partidong Makawalang Sosyalista). Siya otro naelehir kan 2009 para sa saro naman na termino bilang Poon Ministro kan Norwega.\nPinaghugot gikan sa "https://bcl.wikipedia.org/w/index.php?title=Jens_Stoltenberg&oldid=148576"\nLast edited on 23 Marso 2014, at 00:49


DSWD asin DPWH Bicol, byaheng Batangas para magtabang sa mga biktima kan padagos na pag-aalburoto kan bulkang Taal - SORSOGON NEWS ONLINE\nHome Feature News DSWD asin DPWH Bicol, byaheng Batangas para magtabang sa mga biktima kan padagos na pag-aalburoto kan bulkang Taal\nDSWD asin DPWH Bicol, byaheng Batangas para magtabang sa mga biktima kan padagos na pag-aalburoto kan bulkang Taal\n📸: Lisa Marie David\nKasunod kan pagbyahe kan mga personahes kan Dept. of Social Welfare & Development Regional Office No. 5 sa probinsya kan Batangas tanganing magdsitribwer nin relief goods sa mga pamilya na apektado sa padagos na pag-aalburoto kan bulkan Taal, dae man nagpahudyan an Dept. of Public Works & Highway Bicol sa Disaster Relief Operations.\nna gamiton mismo an pitong truck kan DSWD na pinagbugtakan kan nasa 5 mil na relief food packs.\nApwera kaini, bitbit man kan ahensya ang mga tangke nin tubig asin flood mitigating equipment with genset na paramientras na ipapagamit sa mga apektadong lugar.\nMientrastanto, nagbyahe man pasisiring sa Batangas an monitoring team kan Philippine Institute of Volcanology and Seismology (PHIVOLCS) gikan sa Albay tanganing magtabang sa pagtutok sa mga aktibidad kan bulkan.\nAn nasabing grupo iyo ang pinangenotan ni Dr. Paul Alanis, Science research specialist kan Mayon volcano monitoring team.\nDSWD asin DPWH Bicol, byaheng Batangas para magtabang sa mga biktima kan padagos na pag-aalburoto kan bulkang Taal Reviewed by Sorsogon-News on 1:37 PM Rating: 5


Nagmasaker sa highway namidbid na kan PNP\nBula, Camarines Sur - Namidbid na kan mga awtoridad sa banwaan na ini an duwang mga responsable sa pagmasaker sa tolong mga biktimang magturogang asin saro pang kaibanan na nangyari alas 8:20 nin banggui kan Hulyo 30 sa gilid kan highway sa Sitio Pecuaria, barangay Fabrica.\nAlagad sinabi ni Chief of Police Col. Fernando Cedo kan Bula Municipal Police Station pinagmarhay na itago muna ninda an mga pangaran kan suspechado mientras na nakatalaan na nindang isangat an casong multiple murder sa kaggibo kan krimen.\nAn mga biktima iyo sinda Rodelo Pagtolon-an, Nathaniel Pagtolon-an Orlando Balabad asin an esposa kaini na si Chuchi Balabad y Pagtolon-an.\nSinabi kan jefe de pulicia sa saindang imbestigasyon nagluluwas na ‘’ingit’’ sa negosyo an motibo.\nAn mga biktima mantang nag-aaratubang sa lamesa sa Chuchi’s Kambingan sa barangay Fabrica, pinauranan nin bala kan calibre 45 asin 9mm na pistola na dai nahaloy binawian nin buhay kan idalagan pa sa hospital.


Rehiyon Davao - Wikipedia\n(Nakatukdo hali sa Rehiyon Dabaw)\nKinamumugtakan kan Rehiyon Davao\nTagboan: 7°4′48″N 125°34′48″E Tagboan: 7°4′48″N 125°34′48″E\n3,026,393 votantes (9 Mayo 2019)\nTataramon na Bagobo\nAn Rehiyon Davao (Ingles:Davao Region o Region XI) sarô sa mga rehiyon kan Republika kan Filipinas na namomogták sa sur-subangan kan isla nin Mindanao. Kompwesto ini kan mga provincia nin Davao de Oro, Davao del Norte, Davao del Sur, Davao Occidental asin Davao Oriental. An rehiyon nasa ngimot kan Golpo nin Davao asin an ciudad nin Davao, an rehiyonal na sentro kaini. Sosog sa sensus kan 1 Mayo 2020, igwa ining 5,243,536 katawong nag-eerok digdi sa 1,159,719 kaharongan. Igwa ining sukol na kilometro kwadrado.\nDating Habagatan na Mindanao (Ingles: Southern Mindanao) an Rehiyon XI. Kaibahan kan tolong provinciang Davao an mga provincia nin Surigao del Sur asin South Cotabato. Kan panahon na idto, an Compostela Valley parte pa kan Davao del Norte. Sa Republic Act No. 7225 na pigratificar kan Marso 16, 1992, iminukna an provincia nin Sarangani hali sa South Cotabato. Dangan, sa Republic Act No. 7901 na pigpirmahan kan Pebrero 3, 1995 kan Presidente Fidel V. Ramos, ibinalyo an Surigao del Sur sa bagong muknang rehiyon nin Caraga (Region XIII). Sa katapus-tapusi, kan Setyembre 19, 2001, sa paagi kan Executive Order No. 36 ni Presidente Gloria Macapagal-Arroyo, pigreorganizar an mga rehiyon asin provincia sa Mindanao. Ibinalyo an Cotabato Sur asin Sarangani sa SOCCSKSARGEN asin pinangaranan na Davao Region an rehiyon.\nSarong Japantown sa Rehiyon Davao\nManonongod sa Davao\nDavao City Realtors Multiple-Listing Service\nOpen Door For Good Government\nKinua sa "https://bcl.wikipedia.org/w/index.php?title=Rehiyon_Davao&oldid=208812"\nHuring binago an pahinang ini kaitong 5 Hulyo 2021, alas 11:48.


Home / baretang bikol / bicol bareta / Bicol News / bicol news latest / Bicol Standard / bicol updates / Camarines Sur / Naga City / News / police report bicol / Rape cases sa Cam Sur, naglangkaw kan 2020\nRape cases sa Cam Sur, naglangkaw kan 2020\nBicol Standard Newspaper Monday, January 25, 2021 baretang bikol, bicol bareta, Bicol News, bicol news latest, Bicol Standard, bicol updates, Camarines Sur, Naga City, News, police report bicol\nNAGA CITY (Bicol Standard) — Si Police Major Louie dela Peña, an spokesperson kan Philippine National Police digdi sa Camarines Sur, an nagpahayag na dakulon pa guiraray an mga caso nin rape o panlulupig digdi, base sa saindang pugol na official record.\nPoon sana kan Enero hasta Septiembre 2020, nagkaigwa nin 147 casong rape na pigreport asin inimbistigaran kan pulis, sa man laen-laen na banwaan, sa datos na pugol kan PNP Camarines Sur investigation section.\nSabi ni dela Peña, kun an sinambit na record i-comparar sa recorded na caso nin rape kan 2019, mas dikit pa ngani ini.\nPoon Enero hasta Sept kan 2019, igwang 183 na recorded na caso nin panlulupig sa Camarines Sur.\nSi Acting Provincial Director kan PNP P/Col Bernardo Berez, nag-atubang sa mga miembros kan media kan sarong aldaw, asin nagconfirmar na sa sarong banwaan kan Camarines Sur, 23 an recorded na caso.\nNagluwas sa pagsiyasat na ginibo kan pulis na an kadaklan sa biktima pigtutukdong suspechado sa panlupig an saindang paryente o kadugo man sana.\nMay mga biktima na dai aram an saindang mga derecho sa lindong kan ley.\nIgwang mga casong dinara sa hepatura kan pulis na an suspechado iyo an sadireng magurang an dai na nadadagos mapenaran an suspechado, ta an ina kan biktima iyo na an nakikimaherak na dai na dagosan nin caso an ama.\nMientrastanto, nganing makatabang na maray an pulis, sa irarom kan liderato ni Perez, pigmukna an "Kapulisan Asin Sociodad: Kontra sa Abusong Sexual," o an inaapod na KASKAS.\nIgwa nin mga tawohan an PNP na naglilibot ngonian sa mga banwaan nganing ipaliwanag an ley dapit sa mga inabusang kababaehan.\nBase sa nagunong report kan PNP guikan sa Philippine Statistics Authrority, kan Pebrero, 2020, nag-abot sa total na 2,162 an ipigreport na kaso nin panaabuso kan kababaehan kan 2019 sa bilog na nasyon.\nRape cases sa Cam Sur, naglangkaw kan 2020 Reviewed by Bicol Standard Newspaper on Monday, January 25, 2021 Rating: 5\npolice report bicol


Alcalde dai awtorisado magpirma sa tsikie -SB\nPamplona, Camarines Sur – Nakabuelta sa posisyon si Alcalde Ace Cruz sa banwaan na ini huli kan writ of execution kan corte alagad dai siya tinawan nin awtorisasyon kan Sangguniang Bayan na magpirma sa mga transaksyon sa tsikie asin sa bangko.\nAn nagbabalik na alcalde nagsurat sa Sanggunian Bayan na tawan na siya nin awtorisasyon sa pagpirma sa mga transaksyon sa bangko alagad dai nagtugot an mayoriang miembros kan consejo envez pigpasa sa komite.\nSa borotohan apat na miembros kan SP an nagboto na dapat adalan muna kan saindang komite asin an tolo nagboto na igilid muna an resolucion.\nHahalaton muna kan consejo an magiging pinal na desisyon sa opisina central kan Department of Interior and Local Government (DILG).\nAfuera pa kaini, igwa pang pendienteng petisyon sa Corte de Apelasyon na pigsangat kan discalifcado naman na magtukaw na alcalde Gemino Imperial.\nSi Bise Alcalde Ronald Franco, presiding officer kan SP nagsabi iyan an desisyon kan mayoriang miembros iyo an dapat masunod.\nSa pinaluwas na desisyon kan Regional Trial Court sa Ciudad nin Naga pigpawaran nin saysay an proklamasyon ki Alcalde Imperial sa ginibong eleksyon kan Mayo 13, 2019.\nSa kaparejong desisyon an pigdeclarang magtukaw na alcalde iyo si Augustus Caesar ‘’Ace’’ Cruz, III bilang iyo an nag-ika duwang puesto sa resulta kan eleksyon bilang elihidong alcalde kan banwaan.\nSa resulta kan municipal canvass, si Imperial nakakua nin halangkaw na numero nin boto na 8,536 contra ki Cruz na 8,130.\nSi Imperial pinawaran nin saysay an saiyang proklamasyon huli sa enot na desisyon kan Ombudsman na perpetual disqualification na magkapot nin ano man na posisyon sa gobierno alagad nagpadagos sa pagcandidato.